text:
2015 йылдың ғинуарында Башҡортостанда электр энергияһына тарифтар үҙгәрмәйәсәк
ӨФӨ, 2014 йыл, 19 декабрь. /«Башинформ» мәғлүмәт агентлығы, Артур Басиров/.
Энергия һатыу компанияһынан хәбәр итеүҙәренсә, 2015 йылдың ғинуарында электр энергияһына тарифтар үҙгәрешһеҙ ҡаласаҡ. Башҡортостан Республикаһы Тарифтар буйынса дәүләт комитетының шуға ярашлы ҡарары киләһе йылдың 1 ғинуарынан үҙ көсөнә инә. Әммә 2015 йылдың икенсе ярты йыллығында тарифтарҙың артыуы күҙаллана.
Атап әйткәндә, электр плитаһы булмаған өйҙәрҙә йәшәүсе ҡала кешеләре электр энергияһы өсөн 20 тингә артығыраҡ түләйәсәк. Хаҡы — 2,55 һум, ә электр плитаһы ҡуйылған йорттарҙа түләүҙәр 14 тингә артасаҡ һәм 1,79 һум тәшкил итәсәк. Ауыл ерендәгеләр өсөн тариф шулай уҡ 14 тингә күтәреләсәк һәм 1,79 һум тәшкил итәсәк.
Был хаҡтар электр энергияһы өсөн бер тарифлы иҫәп приборҙары буйынса түләгән ҡулланыусыларға ҡағыла.
Тәүлек зонаһына бүленгән тарифтар буйынса түләгән граждандар өсөн декабрь айында уҡ үҙгәрештәр булды. Улар менән Энергия һатыу компанияһының сайтында танышырға мөмкин.


c: text/html

text:
Республикала табиптар сысҡан биҙгәге менән зарарланыу хәүефе хаҡында иҫкәртә Фото: Олег Яровиков
Республикала табиптар сысҡан биҙгәге менән зарарланыу хәүефе хаҡында иҫкәртә
Республикала табиптар сысҡан биҙгәге менән зарарланыу хәүефе хаҡында иҫкәртә Фото: Олег Яровиков
ӨФӨ, 2016 йыл, 29 апрель. /«Башинформ» мәғлүмәт агентлығы, Гөлфиә Акулова/.
Башҡортостан Һаулыҡ һаҡлау министрлығы халыҡты бөйөр синдромлы геморрагик биҙгәк менән зарарланыу хәүефе тураһында иҫкәртә. Уны башлыса йорт һәм ҡыр сысҡандары тарата.
Зарарланғандан алып сирҙең тәүге билдәләре күренгәнгә тиклем ике-өс, һирәк осраҡта ғына ете аҙна ваҡыт үтә. Ауырыу ҡапыл башлана: тән температураһы 39-40 градусҡа тиклем күтәрелә, ҡалтырата, баш һәм мускулдар, бил, эс ауырта. Ҡайһы берҙә танауҙан ҡан ағыуы ихтимал. Бөйөр эшмәкәрлеге боҙола. Сирҙең тәүге билдәләрен асыҡлау менән дауалау учреждениеһына мөрәжәғәт итергә кәрәк. Ауырыу постель режимына һәм даими медицина күҙәтеүенә мохтаж.
Бөйөр синдромлы геморрагик биҙгәкте иҫкәртеү өсөн белгестәр даими рәүештә санитар-техник саралар үткәрергә кәңәш итә. Яҙ һәм көҙ айҙарында баҡсасылар кимереүселәрҙе юҡ итергә тейеш.
Табиптар дөйөм һәм шәхси гигиена ҡағиҙәләрен мотлаҡ үтәргә саҡыра. Яҙ көнө баҡса йорттарында йәшәй башларҙан алда һауыт-һабаны, иҙәнде 3 процентлы хлорамин ҡушып йыуырға кәрәк. Эш эшләгәндә битлек һәм бирсәткә кейеү мөһим. Йомшаҡ инвентарҙы, түшәк кәрәк-яраҡтарын елләтеү һәм ҡояшта киптереү зарур. Ҡулдарҙы йышыраҡ йыуырға һәм кимереүселәрҙе бирсәткәһеҙ тотмаҫҡа кәрәк.
Ошо ҡағиҙәләрҙе үтәгәндә бөйөр синдромлы геморрагик биҙгәк менән зарарланыу хәүефе янамай.

robotstxt: allowed

filter: keep


text:
Фото:
Өфөгә “Теләктәр океаны” һыу циркы килә
Фото:
30 ғинуарҙа Өфө дәүләт циркында “Теләктәр океаны” яңы экзотик программаһы башлана. Яна Шевченко етәкселегендәге цирк коллективы Өфөгә ғәҙәттән тыш һәм матур шоу килтерәсәк. Унда барған бөтә нәмә диңгеҙ стихияһы менән бәйләнгән.
Өфө циркынан хәбәр итеүҙәренсә, был юлы таныш манеж урынына тамашасылар уртала фонтан менән һыу күрәсәк. Манежда монтажланған бассейн эсенә 120 тонна һыу тултырылған. Бындай һыу тамашалары ҡалабыҙҙа бик һирәк күренеш.
Һыу стихияһы менән дуҫлыҡ артистарҙың репертуарын һис тә сикләмәй, ә, киреһенсә, уларға сығыштарына күп яңылыҡ индерергә мөмкинлек бирә. Мәҫәлән, һыу циркы программаһында —һыуҙа балет, моноциклдарҙа эквилибристар сығыштары, иллюзия, акробатика, пластик этюд, ҡайыштар менән һауа гимнастикаһы, крокодилдар һәм питондар менән номерҙар.
Һәр цирк тамашаһындағы кеүек, бында төп герой — клоун да бар, ул төрлө хәлдәргә ҡарап, йә хыялланыусы, йә йырсы, йә бөтә теләктәр ҡабул булған әкиәт илендә диңгеҙ алыштарында ҡатнашыусы булып алға баҫа.


text:
Фото:
Босниялағы «Алтайҙан Балҡанға тиклем төрки дөнъяһы» күргәҙмәһендә башҡорт рәссамдарының эштәре ҡуйылған
Фото:
ӨФӨ, 2015 йыл, 10 февраль. /«Башинформ» мәғлүмәт агентлығы, Ләйлә Аралбаева/.
Боснияның баш ҡалаһы Сараевола «Алтайҙан Балҡанға тиклем төрки дөнъяһы» тип аталған художество күргәҙмәһе асылды. Проект Сараеволағы ҡышҡы фестиваль сиктәрендә үтә.
Экспозицияла 16 төрки телле илдәрҙән — Әзербайжан, Төркиә, Үзбәкстан, Төркмәнстан, Гагаузия (Молдова), Рәсәй Федерацияһы республикаларынан килгән 33 рәссамдың әҫәрҙәре тәҡдим ителгән. Эштәр араһында өс башҡорт авторының — Башҡортостандың атҡаҙанған рәссамы Фәйзрахман Исмәғилевтың, Земфира Ғәлимованың һәм Әлиә Байрамғолованың әҫәрҙәре лә бар.
— Рәссамдар күргәҙмәһе 17-се тапҡыр уҙғарыла. Беҙҙең ойошманың архивында төрки дөнъяһының матурлығы хаҡында бәйән итеүсе меңгә яҡын картина иҫәпләнә, — тип билдәләне ТЮРКСОЙ-ҙың генераль секретары Дюсен Касеинов.
Элекке йылдарҙа төрки телле илдәр рәссамдарының эштәре күп кенә дәүләттәрҙә күрһәтелде, әммә Балҡан илдәрендә күргәҙмә тәүге тапҡыр ойошторола, тип аңлатма бирҙеләр ТЮРКСОЙ-ҙың матбуғат хеҙмәтендә.


text:
Башҡортостан менән Ҡурған өлкәһе иҡтисади партнерлыҡты үҫтерә
ӨФӨ, 2016 йыл, 18 март. /«Башинформ» мәғлүмәт агентлығы, Арина Рәхимҡолова/.
Башҡортостан менән Ҡурған өлкәһе иҡтисад өлкәһендә төбәк-ара бәйләнеште яйға һала. Республиканың Урал федераль округындағы рәсми вәкиле Амур Хәбибуллин эшлекле сәфәр менән өлкәнең Ҡортамыш районына барҙы. Осрашыу барышында муниципалитет башлығы Сергей Куликовских менән иҡтисади мәсьәләләрҙе үҫтереү, тарихи һәм мәҙәни мираҫты һаҡлау, байытыу өлкәһендә хеҙмәттәшлек тураһында килешеүгә ҡул ҡуйылды.
Башҡортостандың Силәбе өлкәһендәге вәкиллегенең матбуғат секретары Михаил Хәбиров һөйләүенсә, сәфәр барышында даими вәкил райондың төп предприятиеларының береһе «Заготсервис» яуаплылығы сикләнгән йәмғиәтендә булды. Бында ит әҙерләйҙәр һәм ағас эшкәртәләр. Амур Хәбибуллин менән осрашыу ваҡытында Сергей Куликовских аграр секторҙы үҫтереү өлкәһендә үҙ-ара эш итеүҙе көсәйтеү кәрәклегенә иғтибар итте.
«Урал аръяғы һәм Башҡортостан һәр саҡ аграр, малсылыҡ традициялары менән дан тотто. Беҙҙә берлектә эшләү өсөн тулы нигеҙ бар», — тип билдәләне Амур Хәбибуллин.
Даими вәкил белдереүенсә, предприятиеларҙы берләштереү, төбәк-ара кооперацияны, берлектәге проекттарҙы үҫтереү, тауар әйләнешен, сауҙа баҙарҙарын арттырыу — хеҙмәттәшлектең перспективалы йүнәлештәре.
«Артабан бер нисә берлектәге проектты тормошҡа ашырырға тырышасаҡбыҙ. Күреүемсә, бында халыҡ эштән ҡурҡмай, шуға күрә һөҙөмтәләр ҙә ыңғай буласаҡ. Хәҙер иң мөһиме — ышаныс тыуҙырыу, үҫеш нөктәләрен табыу», — тип йомғаҡ яһаны Амур Хәбибуллин.


text:
Фото:
Ырымбурҙа башҡорт мәҙәниәте байрамы үтте
Фото:
Башҡортостан делегацияһы Ырымбурҙа башҡорт мәҙәниәте байрамында ҡатнашты. Тантана «Ҡарауанһарай» Ырымбур өлкә башҡорттары ҡоролтайы» йәмәғәт хәрәкәтенең 25 йыллығына арналған. Делегация составына БР мәҙәниәт министры урынбаҫары Рәнис Алтынбаев, Башҡортостандың халыҡ шағиры Рауил Бикбаев, БР Милли музейы генераль директоры Ғәли Вәлиулиин һәм башҡа мәҙәниәт һәм фән вәкилдәре инде.
Башҡорт халҡы мәҙәниәтен, йолаларын байрамда Көйөргәҙе районы художество үҙешмәкәрлегенең 60-тан ашыу ҡатнашыусыһы күрһәтте. Шулай уҡ Көйөргәҙе тарих-крайҙы өйрәнеү музейы һәм Кинйә Арыҫланов музейы экспонаттары тәҡдим ителгәйне.
Мәмбәтҡол ауылы фермеры Минйәр Хәйбуллин тимерҙән үҙе эшләгән биҙәкле ҡамыт-дуға һәм ҡылыс менән барыһын да аптыратты. Умартасылар Ермолаевтан Альберт Юлдыбаев һәм Яңы Морапталдан Тәлғәт Буранов бөтә теләүселәрҙе балдан ауыҙ итергә саҡырҙы һәм һаулыҡ өсөн уның файҙаһы тураһында һөйләне.
Яңы Таймаҫ һәм Шабағыштан Илизә Солтангәрәева һәм Розалия Әхйәрова үҙҙәре эшләгән шәлдәрҙе күрһәтте.
Көйөргәҙеләр тәҡдим иткән концерт программаһында «Мираҫ» ҡурайсылар ансамбле, «Йәнтөйәк» халыҡ фольклор ансамбле, «Етегән» халыҡ вокаль ансамбле һәм «Нур» бейеү ансамбле ҡатнашты, тип хәбәр иттеләр Көйөргәҙе районы хакимиәтенең мәғлүмәт-аналитика бүлегендә.


text:
Фото:
Баш ҡалала 2014 йылғы Олимпиадаға тиклем 500 көн ҡалыуҙы билдәләнеләр
Фото:
Сочиҙа үтәсәк ҡышҡы Олимпия уйындарына тиклем теүәл 500 көн ҡалды. Ошо айҡанлы Олимпиаданың ойоштороу комитеты байрам программаһын әҙерләгән. Был ваҡиға бөгөн бөтә ил буйынса билдәләнә.
17 ҡалала төрлө спорт һәм мәҙәни саралар үткәрелә. Өфө лә был акцияны күтәреп алды. Ленин исемендәге майҙанда баш ҡала хакимиәте һәм VI Ҡышҡы халыҡ-ара балалар уйындары дирекцияһы менән ҙур спорт байрамы ойошторолдо, уның сиктәрендә волонтерҙар ҡатнашлығындағы күңелле эстафета үтте. «Олимпиадаға тиклем 500 көн» бөтә Рәсәй акцияһында шулай уҡ Башҡорт дәүләт медицина университеты һәм «Индиго» үҙәге волонтерҙары ҡатнашты.
Байрам сиктәрендә 2013 йылдың 26 февраленән алып 3 мартына тиклем үтәсәк VI Ҡышҡы халыҡ-ара балалар уйындарының презентацияһы үтте. Унда әлеге сараның рәсми флагы тәҡдим ителде, буклеттар таратылды.
Акцияла 2012 йылғы Паралимпия уйындарының биш тапҡыр чемпионы Оксана Савченко, ошо уҡ ярыштарҙың чемпиондары Михаил Зимин, Андрей Коптев, шулай уҡ марафонсы Ильдар Помыкалов ҡатнашты.


text:
Өфөлә Рудольф Нуриевҡа тағы ла бер таҡтаташ асылдыФото: Олег Яровиков
Өфөлә Рудольф Нуриевҡа тағы ла бер таҡтаташ асылды
Өфөлә Рудольф Нуриевҡа тағы ла бер таҡтаташ асылдыФото: Олег Яровиков
1 декабрҙә Өфөлә Рудольф Нуриевҡа тағы ла бер мемориаль таҡтаташ асылды. Уны асыу тантанаһы хореографик училищелар һәм мәктәптәрҙең Рудольф Нуриевтың тыуыуына 75 йыл тулыуға арналған I Бөтә Рәсәй фестиваленә тап килтерелде, тип хәбәр иттеләр БР Мәҙәниәт министрлығы матбуғат хеҙмәтенән.
Мәшһүр бейеүсенең барельефы менән таҡтаташ Р.Нуриев исемендәге Башҡорт хореография колледжы бинаһына ҡуйылды.
Элек был адрес буйынса — Свердлов урамы, 38 – буласаҡ бейеү Генийы уҡыған 2-се урта мәктәп урынлашҡан булған. Таҡтаташ барельефын Өфө скульпторы Рөстәм Хәсәнов эшләгән.
Өфөлә Рудольф Нуриевҡа таҡтаташ Башҡорт дәүләт опера һәм балета театры стенаһына элек ҡуйылғайны инде — был бинала бейеүсе балет сәхнәһендә үҙенең тәүге аҙымдарын яһаған.


text:
Өфөлә 220 урынға иҫәпләнгән бала баҡсаһы асылды
Өфөнөң Сипайлово биҫтәһендә 220 урынға иҫәпләнгән бала баҡсаһы асылды.
69-сы бала баҡсаһы – «2008-2013 йылдарға Башҡортостан Республикаһында мәктәпкәсә белем биреү системаһын үҫтереү» республика маҡсатлы программаһын һәм 2010-2012 йылдарға иҫәпләнгән шундай уҡ ҡала маҡсатлы программаһын тормошҡа ашырыу сиктәрендә быйыл баш ҡалала төҙөлгән алтынсы мәктәпкәсә белем биреү учреждениеһы.
Спорт һәм музыка залдарынан тыш, яңы бинала бассейн, медицина һәм процедуралар бүлмәләре бар. Бында шулай уҡ уҡытыусы-логопед, педагог-психолог бүлмәләре, һынлы сәнғәт студияһы, методика кабинеты, өҫтәмә белем биреү бүлмәһе йыһазландырылған.
Бала баҡсаһында 12 төркөм эшләйәсәк, уларҙың дүртәүһе – 2-3 йәштәрҙәге сабыйҙар, һигеҙе – 3-7 йәштәрҙәге балалар өсөн.
Мәктәпкәсә белем биреү учреждениеһы биләмәһендә 12 уйын майҙансығы, ике спорт майҙансығы урынлашҡан.


text:
Республика йәштәр сәйәсәтенең дүрт вәкиле бөтә Рәсәй конкурсында ҡатнашасаҡ
Башҡортостан йәштәр сәйәсәтенең дүрт вәкиле бөтә Рәсәй дәүләт йәштәр сәйәсәте өлкәһе хеҙмәткәрҙәренең һөнәри оҫталығы конкурсында республика исемен яҡлаясаҡ. Улар – Октябрьский ҡалаһы хакимиәтенең йәштәр сәйәсәте буйынса сектор мөдире Дарья Попова, Ҡырмыҫҡалы районының «Йәшлек» йәштәр үҙәге директоры Нурия Әминева, Өфө ҡалаһының «Йәшлек» балалар, үҫмерҙәр һәм йәштәр клубтары берләшмәһе муниципаль учреждениеһының «Орбита» үҫмерҙәр клубы мөдире Самсура Гордеева һәм Өфө ҡалаһы Октябрь районының «Дети плюс» балалар, үҫмерҙәр һәм йәштәр клубтары берләшмәһе муниципаль учреждениеһының ойоштороусы педагогы Айгөл Мостаева.
«Башинформ» агентлығы алдан хәбәр итеүенсә, сараның аҙаҡҡы туры Өфөлә 18-21 октябрҙә үтәсәк. Унда ҡатнашыу өсөн баш ҡалаға бөтә илдән 90-ға яҡын кеше киләсәк.


text:
Өфөлә сауҙа һәм дөйөм туҡланыу предприятиеларының вакансиялар йәрминкәһе уҙа Фото: Олег Яровиков
Өфөлә сауҙа һәм дөйөм туҡланыу предприятиеларының вакансиялар йәрминкәһе уҙа
Өфөлә сауҙа һәм дөйөм туҡланыу предприятиеларының вакансиялар йәрминкәһе уҙа Фото: Олег Яровиков
ӨФӨ, 2016 йыл, 20 май. /«Башинформ» мәғлүмәт агентлығы, Галина Бахшиева/.
Өфөләрҙе сауҙа һәм дөйөм туҡланыу предприятиелары, ҡунаҡхана һәм ресторандарҙың вакансиялар йәрминкәһенә саҡыралар. Ул 26 майҙа баш ҡалалағы Халыҡ мәшғүллеге үҙәгендә үтә.
«Башинформ» агентлығына хәбәр итеүҙәренсә, йәрминкәлә кондитер, һауыт-һаба йыуыусы, администратор, йыйыштырыусы, бармен, ашнаҡсы, склад мөдире, кассир, менеджер, йөксө, официант, һатыусы һөнәрҙәре тәҡдим ителә.
Йәрминкәне үткәреү урыны һәм ваҡыты: Ибраһимов бульвары, 47/1, иртәнге сәғәт 10-дан көндөҙгө 12-гә тиклем.
Бөтә хеҙмәттәр ҙә бушлай күрһәтелә.


text:
Башҡортостан парламентының сәнәғәт комитеты ултырыш үткәрҙе
БР Дәүләт Йыйылышы-Ҡоролтайҙың Сәнәғәт, транспорт, төҙөлөш, элемтә һәм эшҡыуарлыҡ буйынса комитеты үҙ ултырышында Башҡортостан Республикаһының 2010 йылға һәм 2012 йылға тиклемге осорға социаль-иҡтисади үҫешен күҙаллау проектын, шулай уҡ беренсе уҡыуҙа “Башҡортостан Республикаһының 2010 йылға бюджеты тураһында” һәм “Башҡортостан Республикаһының 2010 йылға Республика мотлаҡ медицина страховкаһы фонды бюджеты тураһында” БР Закондары проекттарын ҡараны. Сәнәғәт комитеты ағзалары үҙ иҫкәрмәләрен һәм тәҡдимдәрен бюджет комитетына ебәрҙе.
Бынан тыш, дүрт закон проекты ҡаралды, уларҙы комитет ағзалары беренсе уҡыуҙа ҡабул итеү өсөн БР Дәүләт Йыйылышы Президиумына ебәрҙе. Шуларҙың береһе – “Башҡортостан Республикаһында этил спирты, алкоголле һәм спиртлы продукция етештереү һәм уларҙың әйләнеше өлкәһендәге эшмәкәрлекте көйләү тураһында” БР Законына үҙгәрештәр индереү тураһында закон проекты менән республиканың был өлкәләге ҡануниәте федераль закондар талаптарына тап килтерелә.


text:
Беренсе канал
«Беренсе канал» асыҡ акционерҙар йәмғиәте (Первый канал) — Рәсәй Федерацияһының телевизион каналы. Рәсәй телеканалдары араһында Рәсәй аудиторияһын иң күп ҡаплаган канал (98,8 %). Йәше буйынса Санкт-Петербургтың Бишенсе каналынан һуң СССРҙың һәм Рәсәйҙең икенсе каналы. Тапшыруҙарын Мәскәүҙән, «Останкино» телеүҙәгенән алып бара.
Беренсе канал үҙен Рәсәйҙең төп каналы итеп күрһәтә. Канал тарихы 1951 йылдан, СССР ҮТ -ның беренсе тапшыруынан башлана. 1991 йылда Үҙәк Телевидение «Останкино» РДТРК-ға үҙгәртелә, 1995 йылда канал ОРТ исемен йөрөтә башлай. Беренсе канал исеме 2002 йылда бирелә.
Йөкмәткеһе
Хужалар[үҙгәртергә | вики-тексты үҙгәртергә]
Директорҙар Советы[үҙгәртергә | вики-тексты үҙгәртергә]
Директорҙар советы Рәйесе — Торкунов, Анатолий Васильевич, Мәскәү дәүләт Халыҡ-ара мөнәсәбәттәр институтының Ректоры.


text:
Башҡортостан вуздары бөтә Рәсәй конкурсында ҡатнаша ала
Рәсәйҙә юғары уҡыу йорттары араһында «Сәләмәт йәшәү рәүеше вузы» конкурсы старт алды. Ярыш РФ Мәғариф һәм фән министрлығы менән ойошторолған.
Жюри юғары уҡыу йорттарының студенттар һәм уҡытыусыларҙың сәләмәтлеген һаҡлау өсөн шарттар тыуҙырыу, матди-техник базаһын нығытыу, педагогтарҙы физкультура һәм спорт дәрестәренә йәлеп итеү буйынса эшмәкәрлеген баһалаясаҡ.
Заявкалар 15 февралгә тиклем ҡабул ителә.
Конкурсҡа йомғаҡ 2011 йылдың апрелендә Воронеж ҡалаһында үтәсәк «Беҙ – сәләмәт тормош яҡлы!» икенсе бөтә Рәсәй студенттар форумында яһаласаҡ.
Тулыраҡ мәғлүмәт РФ Мәғариф һәм фән министрлығы сайтында.


text:
Башҡортостанда 92% орлоҡ сәсеү кондицияһына еткерелгән
Башҡортостан аграрийҙары яҙғы баҫыу эштәренә әүҙем әҙерлек алып бара. Эштәрҙең төп йүнәлештәре араһында — орлоҡто сәсеүгә әҙерләү. «Башинформ» агентлығына БР Ауыл хужалығы министрлығының үҫемлекселектең прогрессив технологиялары бүлеге баш агрономы Таһирйән Мөхәмәтзиевтың хәбәр итеүенсә, бөгөнгө көндә 92% орлоҡ материалы сәсеү кондицияһына еткерелгән. Ауыл хужалығы предприятиеларында орлоҡ әҙерләү эшен дауам итәләр.
Хәтерегеҙгә төшөрәбеҙ, 2011 йылғы сәсеү эштәренә аграрийҙар 278 мең тоннанан ашыу иген һалған. Агротехник хеҙмәттән әйтеүҙәренсә, был сама орлоҡ күләме яҙғы сәсеү үткәреүгә тулыһынса етәсәк. Шулай ҙа ужымды ҡайтанан сәсеү талап ителеүе ихтимал. Әле белгестәр орлоҡ һатып алыу варианттарын барлай.
Республикала яҙын йәмғеһе 1 миллион 200 мең гектар майҙанда иген сәсеү планлаштырыла. Күп йыллыҡ үләндәр һәм техник культураларҙы иҫәпкә алғанда ике миллион гектарҙа сәсеү үткәреләсәк.


text:
Земфира
Земфира Тәлғәт ҡыҙы Рамазанова, ижади псевдонимы Земфира (26 август 1976) — Рәсәйҙең рок-йырсыһы, музыкант, йыр текстарын һәм көйҙәрен яҙыусы, рок жанрындағы ҡатын-ҡыҙ башҡарыусыларҙың иң танылғандарының береһе. Башҡортостан Республикаһының Шәйехзада Бабич исемендәге йәштәр дәүләт премияһы лауреаты (1999).
Биографияһы[үҙгәртергә | вики-тексты үҙгәртергә]
1976 йылдың 26 авгусында Өфөлә тыуған. Атаһы — тарих уҡытыусыһы, әсәһе — табип. Музыка мәктәбен «ҡыҙыл диплом» менән тамамлаған ҡыҙ спортта ла ҡалышмаған — баскетболда ярайһы ҙур уңыштарға өлгәшкән, 1990 йылда Рәсәй ҡыҙҙар йыйылма командаһы капитаны булған. 1998 йылдың башында үҙ төркөмөн булдыра, ә 1999 йылдың майынан алып Рәсәйҙә уның йырҙары яңғырамаған радио ҡалмай.
Ижади эшмәкәрлеге[үҙгәртергә | вики-тексты үҙгәртергә]
- «Башинформ» мәғлүмәт агентлығы хәбәр итеүенсә, «Тур-2016» барышында Земфира Өфөлә сығыш яһаясаҡ, уның тыуған ҡалаһындағы һуңғы концерты 2013 йылда булғайны. Илдең ҡайһы ҡалаларына барасағы хаҡында йырсы үҙенең рәсми сайтында белдергән[4].
Земифираның «Маленький человек» тип исемләнгән «Тур-2016»ның Америкалағы һуңғы концерты Лос-Анджелеста була[5].
Иҫкәрмәләр[үҙгәртергә | вики-тексты үҙгәртергә]
- ↑ Александр Алексеев. Земфира: Я давно не стояла на сцене // Российская газета.год=2010. — Т. 198. — № 5277.
- ↑ Zemfira. Allmusic. Тәүге сығанаҡтан архивланған 28 май 2012. 21 март 2012 тикшерелгән.
- ↑ Русский рок. Малая энциклопедия — Леан-Антао, 2001. — ISBN 5-85929-068-3.
- ↑ «Башинформ» мәғлүмәт агентлығы, 2015, 15 октябрь (урыҫ.)
- ↑ Земфира сфотографировалась с фанатами в Америке. , 2016, 22 ноябрь (урыҫ.) (Тикшерелгән 22 ноябрь 2016)
Һылтанмалар[үҙгәртергә | вики-тексты үҙгәртергә]
- 26 август көнө тыуғандар
- 1976 йылда тыуғандар
- Алфавит буйынса шәхестәр
- Өфөлә тыуғандар
- Алфавит буйынса йырсылар
- Рәсәй йырсылары
- XXI быуат йырсылары
- XX быуат йырсылары
- Алфавит буйынса музыканттар
- Алфавит буйынса композиторҙар
- Рәсәй композиторҙары
- XXI быуат композиторҙары
- XX быуат композиторҙары
- Алфавит буйынса шағирҙар
- Рәсәй шағирҙары
- XXI быуат шағирҙары
- XX быуат шағирҙары


text:
Дмитрий Хворостовский һәм Илдар Абдразаҡов ҡатнашлығындағы хәйриә концертында 30 миллион һумдан ашыу аҡса йыйылды Фото: Башҡортостан Башлығының матбуғат хеҙмәте
Дмитрий Хворостовский һәм Илдар Абдразаҡов ҡатнашлығындағы хәйриә концертында 30 миллион һумдан ашыу аҡса йыйылды
Дмитрий Хворостовский һәм Илдар Абдразаҡов ҡатнашлығындағы хәйриә концертында 30 миллион һумдан ашыу аҡса йыйылды Фото: Башҡортостан Башлығының матбуғат хеҙмәте
ӨФӨ, 2015 йыл, 19 ноябрь. /«Башинформ» мәғлүмәт агентлығы, Эльмира Сабирова/.
Өфөлә опера сәхнәһе йондоҙҙары Дмитрий Хворостовский һәм Илдар Абдразаҡов ҡатнашлығындағы хәйриә концертында ауыр сирле балаларҙы дауалау өсөн 30 миллион һумдан ашыу аҡса йыйылды. Русфонд сайтында хәбәр ителеүенсә, ойоштороусылар 6 миллион һумды «Мәрхәмәт» хәйриә фондына йүнәлтәсәк, 24 миллионы ауырыу балаларҙы дауалауға китәсәк.
Концерт Башҡорт дәүләт опера һәм балет театрында уҙҙы, бөтә билеттар ҙа бер ай элек һатылып бөткәйне. Кисәлә Дмитрий Хворостовский һәм Илдар Абдразаҡов башҡарыуында операларҙан ариялар яңғыраны.
«Дмитрий Хворостовский һәм дуҫтары — балаларға» тип аталған тәүге хәйриә концерты былтыр Кремлдә үткәрелде. Ул саҡта 20 миллион һум йыйылды һәм 61 балаға ғүмер бүләк ителде.
Киләһе концертты 2016 йылда йырсының тыуған яғында — Красноярск ҡалаһында ойоштороу ҡаралған.
Хәйриә акцияһы дауам итә, унда теләгән һәр кем ҡатнаша ала. Бының өсөн 5542 номерына «ОПЕРА» йәки 5541 номерына «ДОБРО» һүҙен яҙып ебәрергә кәрәк. Бер SMS-хәбәрҙең хаҡы — 75 һум.
Электрон түләүҙәр системаһы менән дә файҙаланырға була.
Бөтә һорауҙар буйынса Русфондҡа 8-800-250-75-25 номеры буйынса шылтыратырға (Рәсәйҙән шылтыратыу бушлай) һәм rusfond@rusfond.ru адресына яҙырға мөмкин.


text:
Википедия:Изге ниәт менәндер тип уйлағыҙ
Шуның өсөн ниндәйҙер төҙәтмә, күрәләтә яуыз уйҙан түгел, изге ниәттән икәнлеге күренеп торған хәлдә, хата менән ҡуйылған тип иҫәпләйһегеҙ икән, — төҙәтеү менән генә сикләнегеҙ, вандаллыҡ тип билдәләргә йә кире ҡағырға ашыҡмағыҙ. Әгәр фекер менән килешмәһәгеҙ, оппонентығыҙ бәлки проектҡа ихластан файҙа килтереү ниәте менән яҙғанлығын иҫегеҙҙән сығармағыҙ. Уға фекерләшеү битендә мөрәжәғәт итеп, үҙегеҙгеҙгә лә мәсьәләне асыҡлау, теге кешегә лә үҙ фекерен яңынан ҡарап сығыу мөмкинлеге тыуҙырығыҙ.
Йыш ҡына был аңлашылмаусанлыҡтарҙы сисергә һәм мәғәнәһеҙ бәхәстәр ҡуйыртмаҫҡа етеп ҡуя. Бигерәк тә яңыҡайҙарға сабыр һәм рәхимле мөнәсәбәт кәрәклеген онотмағыҙ, улар Википедия ҡағиҙәләрен һәм мәҙәниәтен бик белеп бөтмәүҙәре лә ихтимал.
Яңы ҡатнашыусы үҙенең тәртибен бик дөрөҫ тип уйлауы ла бар, ғәҙәттә ундайҙар Википедия мәҙәниәтен аңламай йә иһә яңылыш аңлай.
Йыш ҡына яңыҡайҙар үҙе өнәмәгән ҡағиҙәләр элекке шәхси тәжрибәһенә ярашлы үҙгәртелергә тейеш тип һанай. Бынан тыш байтаҡ яңыҡайҙар, теге йәки был өлкәлә тәжрибәһе һәм төплө белеме булған осраҡта, быны шунда уҡ таныуҙарын һәм ихтирам итә башлауҙарын көтә. Шул арҡала уларҙың ярамаған тәртибе тәкәбберлек һәм маҡтансыҡлыҡтан түгел, ә бына ошоға иҫәп тотоуҙары арҡаһында килеп сыға.
Ҡатнашыусыларҙың намыҫлылығы уларҙың ғәмәленә түгел, ә ниәтенә күрә тип баһалана. Кешеләр изге ниәттән булғанда ла хата яһаусан, һәм шулай килеп сыҡҡанда хилафты төҙәтергә кәрәк. Әммә һеҙ был хаталар яман ниәттән эшләнгән кеүек эш итергә тейеш түгелһегеҙ.Төҙәтегеҙ, әммә әрләшмәгеҙ. Википедияла һеҙ килешмәгән кешеләр осраясаҡ. Әммә улар хаҡһыҙ булған хәлдә лә, проектты юҡҡа сығарырға йә яманатлы итергә теләй тигәнде аңлатмай. Шулай уҡ уртаҡ тел табыуы ауыр булған кешеләр ҙә осрар. Әммә был да улар проектҡа зыян килтерергә маташа тигәнде аңлатмай, бары тик һеҙгә улар менән уртаҡ тел табыу ауыр. Ҡатнашыусының тәртибе хатта яман ниәттән кеүек күренһә лә, намыҫһыҙлыҡ менән аңлатырға тырышыу урынһыҙ, сөнки әүҙем ҡатнашыусылар һәм администраторҙар араһында ҡаршылыҡ тыуғанда быны туҡтатыу ысулы (төҙәтмәләр, кире ҡағыуҙар, блокировкалар) ҡатнашыусының ниәтенән түгел, ә тәртибенән сығып билдәләнәсәк.
Һис шикһеҙ, намыҫлылыҡ презумпцияһы менән зарарлы ғәмәлдәргә иғтибар бирмәү араһында айырма бар. Башҡалар һеҙҙең изге ниәттә икәнлегегеҙҙе белһен өсөн был ниәттәрегеҙҙе күрһәтә лә белергә кәрәк. Башҡалар һеҙҙең изге ниәттәрегеҙҙе фараз итеп кенә ҡалырға мәжбүр булмаһын. «Мине изге ниәтле тип уйлағыҙ!» тигән талап үҙ ғәмәлдәрегеҙҙе аңлатырға тейешлектән азат итмәй, ә быны бик йыш иҫәпкә алмайһығыҙ икән, башҡаларҙы һеҙҙең намыҫлы булмауығыҙға йә бәйелһеҙ булыуығыҙға инандырасаҡ.
Төҙәтмәләр һуғышы ҡыҙғанда изге ниәт принцибы иҫтән тиҙ сыға. Бының эҙемтәләре насар булыуы ихтимал:
- Шәхескә бәйләнеүҙәрНамыҫһыҙлыҡта ғәйепләп, кемгәлер бәйләнә башлаһағыҙ, ул да һеҙҙең тарафтан хаслыҡ күрә башлауы бар. Төҙәтмәләр һуғышы ҡыҙғандан-ҡыҙасаҡ ҡына. Кешеләр фил кеүек үк, асыу тотоусан.
- Нейтраль ҡараш (НҠ)принцибынан тайпылыу. Мәҡәләләрҙең барыһын да ҡәнәғәтләндереүенә өлгәшеү маҡсатлы. Мәсәләгә бер яҡлы ғына ҡарашты төҙәтеү кәрәк булғанда, мәҡәләгә үҙгәрештәр индерергә кәрәк булған осраҡта ла, уртаҡ тел табырға тырышмау НҠ принцибын боҙоуға килтерә.Башҡа ҡатанашыусы ни өсөн мәҡәлә эстәлегенә үҙ фекерен таға, ниңә ул мәҡәлә ғәҙелһеҙ тип уйлай — быны асыҡларға тырышырға кәрәк. Артабан, мөмкин булғанса фекерҙәрҙе дөйөмләштереп, үҙ фекерегеҙҙе нейтраль тел менән бирергә тырышығыҙ. Әгәр һәр яҡ шул приницҡа таянып эш итһә, ахыр сиктә ярайһы уҡ нейтраль ҡарашҡа килә, һис юғы күпмелер яҡыная алырһығыҙ.
Мөхәррирҙе ғәйепләү урынына, кемделер хаслыҡлы тип уйлаһағыҙ ҙа, хатаны тыныс ҡына төҙәтеп ҡуйыуығыҙ хәйерлерәк булыр. Дуҫтарса шәкелдә белдерелгән фекерҙе кеше тынысыраҡ ҡабул итә, ризалаша ла. Әгәр әле генә өҫтөлгән текст дөрөҫ түгел тип һанайһығыҙ икән, алып ташлау урынына төҙөтмәләр индерһәгеҙ, яҡшыраҡ булыр.
Төҙәтмәләрегеҙ ялған йәки оригиналь тикшеренеүҙәр (оритик) тип белдерһәләр — башҡа ҡатнашыусыларҙы һыйҙырмауҙа ғәйепләргә ашыҡмағыҙ һәм хаҡлығығыҙҙы буш һүҙҙәр менән иҫбатлап маташмағыҙ, ә баҫма йәки электрон сығанаҡтарҙа үҙегеҙ тапҡан мәғлүмәттәргә һылтанма яһағыҙ.
Был тәҡдимдәр күрәләтә дөрөҫ булмаған осраҡта ҡатнашыусылар киреһен иҫбатлауҙы дауам итмәҫкә тейеш тип талап итмәй. Вандализм, шәхескә бәйләнеүҙәр, агрессия һәм мыҫҡыллауҙар, шулай уҡ төҙәтмәләр һуғышы изге ниәтте юғалтыуға килтерергә мөмкин.
Шулай уҡ ҡарағыҙ[вики-тексты үҙгәртергә]
- Иҫәрлек менән аңлатып булған нәмәлә насар ниәт эҙләмәгеҙ.
- Ғәйепһеҙлек презумпцияһы
- Шулай уҡ был предметҡа ҡағылышлы һәм мөхәррирләгән ваҡытта изге ниәтегеҙҙе күрһәтер өсөн ни эшләргә (һәм ни эшләмәҫкә) тураһындағы кәңәштәр булған башҡа ҡағиҙә һәм күрһәтмәләр:


text:
Башҡортостан аграрийҙары сәсеү кампанияһына 14 мең трактор әҙерләне
Яҙғы баҫыу эштәрендә Башҡортостанда 14 меңгә яҡын трактор файҙаланыласаҡ. Был — республикалағы трактор паркының 80 проценты.
10400-ҙән ашыу трактор агрегаты баҫыуҙарҙы сәсеүгә әҙерләүгә сығасаҡ, тип хәбәр иттеләр аграр ведомствоның матбуғат хеҙмәтендә. Тағы 4680 агрегат сәсеүгә төшәсәк.
БР Ауыл хужалығы министрлығында әйтеүҙәренсә, техниканы рациональ файҙаланғанда иген сәсеүҙе – 12-14 көндә, аралыҡлы культураларҙы 8-9 көндә тамамларға мөмкин.
Дүрт республика МТС-ы составында сәсеүҙә 156 сәсеү комплексы һәм 19 агрегат ҡатнашасаҡ. МТС көстәре менән 267 мең гектарҙы сәсеү планлаштырыла. Яҙғы сәсеү өсөн машина-технологик станцияларҙың үҙҙәренең 189 мең гектарҙан ашыу сәсеүлеге бар.
10 апрелгә тиклем ауыл хужалығы техникаһы эшкә тулыһынса әҙерләнеп бөтәсәк һәм дәүләт техник тикшереүе үтәсәк.


text:
Фото:
Рөстәм Хәмитов Нидерланд Короллегенең Рәсәйҙәге Ғәҙәттән тыш һәм Тулы хоҡуҡлы вәкиле Рональд Келлер менән осрашты
Фото:
14 мартта Башҡортостан Президенты Рөстәм Хәмитов Нидерланд Короллегенең Рәсәй Федерацияһындағы Ғәҙәттән тыш һәм Тулы хоҡуҡлы вәкиле Рональд Келлер һәм Нидерландтың Рәсәйҙәге Илселегенең ауыл хужалығы мәсьәләләре буйынса советнигы Сюзанна ван Тилбург менән осрашыу үткәрҙе.
Осрашыуҙа Башҡортостан менән Голландия араһында тышҡы сауҙа әйләнешен үҫтереү, республика иҡтисадына инвестициялар йәлеп итеү мәсьәләләре һәм Нидерланд бизнес-берләшмәһе менән хеҙмәттәшлек итеү варианттары тикшерелде, тип хәбәр иттеләр төбәк башлығының матбуғат хеҙмәтенән.
— Башҡортостан Республикаһының Нидерланд бизнесы менән килешеп эш итеүе буйынса ҙур мөмкинлектәр булыуын аңлайбыҙ. Беҙҙә бик матур тәбиғәт, ял итеү өсөн яҡшы мөмкинлектәр бар. Беҙҙең арала дуҫтарса мөнәсәбәттәр булыуын теләйем, — тине Рөстәм Хәмитов.
Ул инвесторҙар йәлеп итеүҙең ҙур һәм ҡатмарлы эш булыуын билдәләне.
— Иң мөһиме, бөгөн беҙ асыҡлыҡ һәм ғәҙеллек мөхитен булдырабыҙ. Һәм беҙҙең Хөкүмәт асыҡ, ғәҙел, граждандар мәнфәғәтен ҡәнәғәтләндереүгә йүнәлтелгән булараҡ эш итә. Беҙ лозунг та билдәләнек – «Халыҡ өсөн эшләү, халыҡ менән эшләү». Һәм уны республика граждандары дәррәү күтәреп алды, — тип һыҙыҡ өҫтөнә алды Президент.
«Башҡортостан Республикаһы менән Нидерланд бизнесы араһындағы тауар әйләнеше мөһим, әммә ул бер яҡлы ғына: нигеҙҙә беҙ Голландияны нефть продукттары һәм нефть эшкәртеү продукттары менән тәьмин итәбеҙ, ә техник һәм инновацион изделиеларҙы бик әҙләп һатып алабыҙ. Иҫләүемсә, былтыр Голландияла ни бары 15 миллион долларға продукция һатып алынды. Был бик әҙ», — тине Рөстәм Хәмитов.
Шул уҡ ваҡытта республика башлығы мотлаҡ үҫтереүҙе талап иткән йүнәлештәр булыуын билдәләне – был, тәү сиратта, ауыл хужалығы.
— Беҙҙең Нефтекама ҡалаһындағы завод Голландия компанияһы менән берлектә автобустар сығара. Беҙ DAF компанияһы менән республикала йөк автомобилдәрен етештереү мөмкинлектәре тураһында һөйләшеүҙәр алып барҙыҡ. Һәм ошо йүнәлештә һеҙҙең ярҙам итеүегеҙҙе теләр инек, һуңғы ваҡытта был һөйләшеүҙәр бер аҙ туҡтатылды. Был предприятие Башҡортостанда урынлашһын өсөн иң яҡшы, иң уңайлы шарттар булдырыр инек, — тип белдерҙе Рөстәм Хәмитов.
Ул шулай уҡ республиканың ауыл хужалығы техникаһын етештереү күләмдәрен үҫтерергә теләүе хаҡында ла хәбәр итте.
— Бындай хеҙмәттәшлекте үҫтерергә теләр инек. Беҙ ит, һөт, картуф етештерергә әҙер. Һеҙҙең белемегеҙ һәм технологияғыҙ кәрәк. Шуға күрә хеҙмәттәшлек итеү варианттары күп. Илселектә, йә булмаһа берәй махсус күргәҙмәлә беҙҙең республиканың презентацияһын үткәреү мөмкинлектәрен ҡарарға тәҡдим итер инек. Һәр инвестор өсөн ғәҙел, асыҡ эш итеүҙе гарантиялай алам. Быға шәхсән үҙем контроллек итергә әҙермен, — тип белдерҙе Башҡортостан Президенты.
— Осрашыу асыҡ һәм йылы үтте. Президенттың һәм уның командаһының шундай дәрт, ҡеүәт менән эшләүе һоҡландырҙы. Улар Башҡортостанды Рәсәй төбәге булараҡ ҡына түгел, ә донъя иҡтисадының бер өлөшө булараҡ та үҫтереүгә бар көсөн һала. Нидерландтар был процестың бер өлөшө булырға теләй. Бер нисә компания Башҡортостанда күптән бар инде. Әммә беҙҙең визиттан һуң, әйткәндәй, делегациябыҙ 70-тән ашыу компания исеменән сығыш яһай, мөнәсәбәттәрҙе әүҙемерәк үҫтерербеҙ, тип уйлайым, — тип билдәләне Рональд Келлер журналистар менән аралашыу барышында.


text:
Рөстәм Хәмитов Өфөнөң белем биреү учреждениеларында булдыФото: Олег Яровиков
Рөстәм Хәмитов Өфөнөң белем биреү учреждениеларында булды
Рөстәм Хәмитов Өфөнөң белем биреү учреждениеларында булдыФото: Олег Яровиков
ӨФӨ, 2016 йыл, 15 август. /«Башинформ» мәғлүмәт агентлығы, Александр Смирнов/.
12 августа Өфөлә Башҡортостан Башлығы Рөстәм Хәмитов мәғариф буйынса республика август кәңәшмәһе барышында ҡалалағы белем биреү учреждениеларының эше менән танышты.
Өфө дәүләт нефть техник университетында республика етәксеһе уҡыу йортоноң элекке китапханаһында урынлашҡан Йәштәр технопаркында булды. Уның концепцияһы былтыр хеҙмәт баҙарындағы хәлгә һәм белем биреүҙең яңы моделен булдырыу өсөн дәүләт күрһәтмәләренә бәйле әҙерләнгәйне.
Технопаркта кесе йәштән һәм вузға уҡырға ингәнгә тиклем үк талантлы инженерҙар эҙләү һәм уларҙы әҙерләү бара.
Бөбәк Башлығы үҙәктең концепцияһын хупланы. Корпусты төҙөкләндереү буйынса төҙөлөш-монтаж эштәре өсөн республика бюджетынан 110 миллион һум аҡса бүленде. 2015 йылдың октябрендә төҙөлөш эштәре башланды, быйыл йәй иһә бында тәүге һынау саралары үткәрелде. Республиканың яғыулыҡ-энергетика комплексы предприятиелары үҙ йүнәлештәре буйынса кадрҙар әҙерләү өсөн тематик кластарҙы йыһазландырҙы.
Рөстәм Хәмитов ошо уҡ бинала урынлашҡан Өфө дәүләт нефть техник университетының инжиниринг үҙәген ҡараны. Үҙәк эшмәкәрлегенең төп йүнәлештәре – хәүефле производство объекттарына сәнәғәт хәүефһеҙлеге экспертизаһын үткәреү, ятҡылыҡтарҙы, транспортты әҙерләү һәм газ, нефть һәм нефть продукттарын һаҡлау объекттары буйынса проект-тикшеренеү эштәрен башҡарыу. Үҙәктең эшмәкәрлеге нефть һәм газ тармағында импортҡа бәйлелекте кәметеүгә йүнәлтелгән.
1957 йылда асылған М.Пинский исемендәге 83-сө лицей һигеҙ йылдан ашыу «мәктәп – вуз» форматында эшләй. Мәктәп тамамлаусылар, ҡағиҙә булараҡ, Өфө дәүләт нефть техник университетында һәм башҡа тармаҡ вуздарында белем алыуҙарын дауам итә.
Әлеге ваҡытта уҡыу йортон Өфө дәүләт нефть техник университетының Инженерҙар лицейы итеп үҙгәртеү концепцияһы әҙерләнгән. Ул Өфө һәм республика өсөн инженерҙар әҙерләүгә махсуслаша. Киләһе уҡыу йылында лицей нефть университеты менән тығыҙыраҡ хеҙмәттәшлек итергә, программаға махсус курстар индерергә ниәтләй.
Республика Башлығы инновация кластарын ҡараны, уҡыусылар һәм уҡытыусылар менән аралашты.
Рөстәм Хәмитов 2003 йылда асылған Өфө яғыулыҡ-энергетика колледжы эшмәкәрлеге менән дә танышты. Әлеге ваҡытта бында 19 белгеслек буйынса 4,5 мең студент белем ала. Баймаҡ һәм Ағиҙел ҡалаларында ике филиал эшләй.
Республика Башлығы белгестәр әҙерләү буйынса кластарҙы ҡараны, студенттар менән аралашты һәм колледж етәкселеге менән уларҙы эшкә урынлаштырыу мәсьәләләрен тикшерҙе.


text:
Белорет районы башлығы халыҡ менән «тура бәйләнеш» үткәрҙе
Башҡортостан Президенты Рөстәм Хәмитов республика халҡы менән бер нисә тапҡыр онлайн-аралашыу үткәрҙе. Уның был миҫалы тәьҫир итерлек булды. Район һәм ҡала башлыҡтары, ниһайәт, власть менән халыҡ араһында үҙ-ара аңлашыу булдырыуҙа, киҫкен мәсьәләләрҙе хәл итеүҙә бының иң һөҙөмтәле сара булыуын аңлай башланы. Белорет быға асыҡ миҫал булып тора.
Район башлығы Владислав Миронов Белорет ҡалаһы һәм районы халҡы менән «тура бәйләнеш» үткәрҙе, тип хәбәр итте «Башинформ» агентлығына Белорет районы хакимиәтенең мәғлүмәт-аналитика бүлеге баш белгесе Ольга Колесникова. Ике сәғәт дауамында «Белорецкий рабочий» гәзите редакцияһында ул телефон аша һорауҙарға яуап бирҙе. Белорет ҡалаһының 250 йыллығына әҙерлек һөйләшеүҙең төп темаһы булып торҙо. Шулай уҡ Белорет халҡы төҙөкләндереү, юлдарҙы яҡтыртыу, торлаҡ төҙөү мәсьәләләрен дә ҡуҙғатты, ҡаланың юбилейын лайыҡлы үткәреү, ҡала урамдарына билдәле яҡташтарының исемдәрен биреү буйынса үҙ тәҡдимдәре менән бүлеште. Аралашыу барышында Владислав Мироновҡа йәмғеһе 40-тан ашыу һорау бирелде.
Шуны ла билдәләп үтергә кәрәк, һуңғы йыл дауамында «Белорецкий рабочий» гәзите редакцияһында аҙна һайын тиерлек Белорет предприятиелары һәм учреждениелары етәкселәре менән «тура бәйләнеш» ойошторола. Был халыҡҡа ҡала һәм район хеҙмәттәре хаҡында тулыраҡ мәғлүмәт бирергә, шулай уҡ киҫкен проблемаларҙы ваҡтында хәл итергә ярҙам итә.


text:
Баш ҡалала «Милләттәр кросы–2013» үтәсәк
Йома, 20 сентябрҙә, Өфөнөң Затон биҫтәһендәге «Йылғасы» стадионында «Милләттәр кросы–2013» Бөтә Рәсәй йүгереү көнө үтә. Старт алдынан ике километрлыҡ заманса велосипед юлын асыу тантанаһы ойошторола. Шунда уҡ райондағы спорт мәктәптәренең презентацияһы үтәсәк, уның сиктәрендә ата-әсәләр тренерҙар менән шәхсән үҙҙәре осрашып, һорауҙар бирә һәм балаларын секцияларға яҙҙыра ала.
Ярыштарҙа теләгән һәр кеше ҡатнаша ала, тип хәбәр иттеләр Өфө ҡалаһы Ленин районы хакимиәтенең мәғлүмәт-аналитика бүлегенән.
Кросс көндөҙгө сәғәт 3-тә башлана.


text:
Иген культуралары
Бөртөклөләр, бөртөклө күльтуралар, иген культуралары — иген, төп туҡланыу ризығы, бик күп сәнәғәт тариаҡтапы өсөн сеймал һәм ауыл хужалығы хайуандары өсөн аҙыҡ бирә торған кеше хужалыҡ эшмәкәрлегендә игелә торған үҫемлектәр төркөмө[1]. Хәҙерге заманда игелә торған бөртөклө культуралар дүрт ботаник ғаиләгә бүленә: ҡыяҡлылар, ҡарабойҙай һымаҡтар, амарант һымаҡтар — иген бөртөклө культуралары; бынан тыш ҡуҙаҡлы иген культуралары.
Был культураларҙың орлоҡтары аҙыҡ-түлек һәм мал аҙығы булараҡ әһәмиәтле, он тартыу, ярма ярыу, ҡатнаш аҙыҡ сәнәғәте өсөн сеймал булып тора. Икмәк бешереүҙә, макорон һәм кондитер әйберҙәр, аҙыҡ концентраттары, консервалар, шулай уҡ сәнәғәттең һыра ҡайнатыу һәм спирт етештереү тармағында ҡулланыла.
Бөртөкло культуралар шартлы рәүештә бер нисәгә бүленә: икмәк культуралары — арыш, бойҙай; мал аҙығы — арпа, һоло, кукуруз, сорго һәм башҡалар; ҡуҙаҡлылар — борсаҡ, нут, соя, фасоль һәм башҡалар; ярма культуралары — ҡарабойҙай, тары һәм башҡалар.
Бөтә төр ҡыяҡлыларҙың да тамыр системаһы суҡ һымаҡ, һабаҡтары эре ҡыуашлы төйөнләнештәр менән бүленгән. Арыш, бойҙай, арпа, һоло йылыға артыҡ талапсан түгел, улар шытып сыҡҡанда бер нисә ваҡ тамыр (корешок) барлыҡҡа килә. Кукуруз, ҡарабойҙай, тары сорго йылыға талапсан, уларға бер генә төп яһала. Сәскә төркөмөнә ҡарап башаҡлыларға(арыш, бойҙай, арпа) һәм һепертке башлыларға (һоло, тары, сорго) айырыла.
Үҫеш һәм вегетация осоро дауымлылығына ҡарап бөртөклө күлтуралар ужым һәм һабан культураларына бүленә.
Иҫкәрмәләр[үҙгәртергә | вики-тексты үҙгәртергә]
- ↑ Зерновые культуры — Ҙур совет энциклопедияһында мәҡәлә (3-е издание)


text:
Фото:
Рөстәм Хәмитов Өфөнөң нефть эшкәртеү заводтары эшмәкәрлеге менән танышты
Фото:
20 апрелдә Башҡортостан Президенты Рөстәм Хәмитов «Башнефть» акционерҙар нефть компанияһы» асыҡ акционерҙар йәмғиәтенең нефть эшкәртеү һәм нефть химияһы блогы менән танышты. Төбәк башлығы дүрт предприятиены ҡараны. Өфө нефть эшкәртеү заводының вакуумлы газойле каталитик крекингы ҡулайламаһы эш сәфәре маршрутында беренсе объект булды. Ул 1995 йылда сафҡа индерелгән, һәм бензин компоненттары уның төп продукты булып тора.
Г-43-107, предприятие белгестәре уны шулай тип йөрөтә, бөгөнгө көндә «Өфө нефть эшкәртеү заводы» асыҡ акционерҙар йәмғиәтендә иң табышлыларҙың береһе. Уның ҡеүәте 2,5 млн тонна нефть эшкәртеүгә иҫәпләнгән. 2009 йылда был участкала модернизациялау үткәрелгән, ул предприятиеға юғары октан һанлы продукция сығарырға, уны көкөртлө матдәләрҙән таҙартырға һәм һөҙөмтәлә Евро-4 класындағы бензин алырға мөмкинлек бирә.
Башҡортостан Президенты комплекстың идара бүлмәһен ҡараны. Бында монитор экрандарында бөтә етештереү циклы сағыла. Заводтың генераль директоры Анатолий Сухоруков ҡулайламаны эксплуатациялау һәм уны сафҡа индереү тарихы хаҡында һөйләне. Әлеге ваҡытта бөтә ҡорамалдар ҙа дүрт йыллыҡ цикл буйынса тотороҡло эшләй. План буйынса эште туҡтатыу 2012 йылға билдәләнгән.
Рөстәм Хәмитов предприятие коллективы менән аралашты һәм ҡәнәғәт ҡалды:
— Күрәм, бында барыһы ла кәрәгенсә эшләй. Был ҡулайламаны эшкә ҡушыу менән ауырлыҡтар ҙа булды бит.
Эш сәфәренең икенсе объекты — «Өфөоргсинтез» асыҡ акционерҙар йәмғиәте. Предприятиеның төп продукттары араһында беҙгә таныш полиэтилен һәм полипропилен да бар. Рөстәм Хәмитовҡа полипропилен производствоһын күрһәттеләр. Бындай ҡулайламалар Рәсәйҙә бишәү генә. Был ҙур һорау менән файҙаланған продукт бында йылына 100 мең тоннаға тиклем етештерелә (Рәсәй баҙарының 20 проценты).
Рөстәм Хәмитов, ниңә предприятие пропиленды сеймал сифатында һата, ә көнкүрештә киң ҡулланылыусы, әҙер изделиелар сығарыу буйынса технопарк ойоштормай, тип ҡыҙыҡһынды.
— Беҙгә әҙер продукция кәрәк, — тип һыҙыҡ өҫтөнә алды Башҡортостан Президенты. – Әгәр һеҙ ошоноң менән шөғөлләнә башлаһағыҙ, беҙ ярҙам итәсәкбеҙ. Педприятие янында бәләкәй һәм урта эшҡыуарлыҡ үҫеше, яңы эш урындары булдырыу өсөн реаль мөмкинлек бар.
Ҡаптарға тултырыу линияһында полипропилен бөртөктәрен ҡарап, Рөстәм Хәмитов, сеймал булараҡ полипропилен ғына түгел, республикаға көнкүрештә ҡулланырлыҡ пластик сәнскеләр, тарелкалар, стакандар ҙа кәрәк, тип тағы бер тапҡыр билдәләне.
Яңы ҡулайламалар төҙөлөшө перспективалары менән Рөстәм Хәмитов «Новойл» асыҡ акционерҙар йәмғиәтендә танышты. Был завод йөҙ төрҙән артыҡ продукция етештерә. Уның ҡеүәте йылына 7 млн тонна нефть продукттарынан артып китә. Өфөләге нефть эшкәртеү заводтары төркөмөнөң башҡа предприятиеларынан айырмалы, бында киң ассортиментта майҙар сығарыла. Төбәк башлығы предприятиеның ике төп ҡулайламаһының оператор бүлмәһен ҡараны.
«Өфөнефтехим» йәмғиәтендәге әкрен кокслау ҡулайламаһы Башҡортостан Президентының «Башнефть» акционерҙар нефть компанияһына сәфәренең һуңғы объекты булды. Ул бер йыл элек файҙаланыуға тапшырылған һәм эшкәртелгәндән һуң ҡалған ауыр ҡалдыҡтарҙан юғары сифатлы нефть продукттары ала. Яңы ҡорамалды сафҡа индереү арҡаһында предприятие нефть эшкәртеү тәрәнлеген 95-99 процентҡа еткерҙе, был Рәсәйҙәге иң яҡшы күрһәткес булып тора.
— Тәүлегенә бында ярайһы ҙур күләмдә ауыр ҡалдыҡтар эшкәртелә, — тине Рөстәм Хәмитовҡа смена начальнигы Андрей Семенов.
Күптән түгел нефть университетын тамамлаған йәш хеҙмәткәр ҡулайламаны сафҡа индереүҙә ҡатнашҡан һәм әле 14 кешегә етәкселек итә. Ул бында бөтөн технологик процестарҙың үтәлеүе өсөн яуаплы. Президент йәш белгескә уңышлы эш теләне.


text:
Рөстәм Хәмитов Башҡортостан Президентының сифат өлкәһендәге премиялары тураһындағы Положениены раҫланы
Башҡортостан Президенты Рөстәм Хәмитов Башҡортостан Республикаһы Президентының сифат өлкәһендәге премиялары тураһындағы Положениены раҫлау хаҡында Указға ҡул ҡуйҙы.
Башҡортостан Президентының продукция сифаты өлкәһендәге премияһына дәғүә итеүгә конкурс тауар һәм күрһәтелгән хеҙмәттәр өлкәһендә юғары һөҙөмтәләргә өлгәшкән республика ойошмаларын һәм шәхси эшҡыуарҙарын дәртләндереү маҡсатында үткәрелә.
Быйыл 35 ойошма заявка биргән. Тапшырылған документтарҙы ҡарағандан һуң конкурс комиссияһы ыңғай ҡарар итһә, ойошмаларға конкурсант статусы бирелеүе тураһында белдереү ҡағыҙы ебәрелә.
Премиялар ойошмаларға продукцияның юғары сифаты, сифат менеджментының юғары һөҙөмтәле алымдарын индереүҙәре өсөн бирелә. Беренсе урын алған конкурсанттар конкурс лауреаты исеменә лайыҡ була, уларға Премия эмблемаһы төшөрөлгән сифат кубоктары һәм беренсе дәрәжә дипломдары тапшырыла.


text:
Октябрьскийҙа торлаҡ йорт өс ай алдан файҙаланыуға тапшырылған
Октябрьский ҡалаһының Свердлов урамындағы 3-сө һанлы йорт Яңы йыл алдынан, билдәләнгән ваҡытҡа тиклем өс ай алдан файҙаланыуға тапшырылған.
Йорт төҙөлөшөнә үҙ аҡсаһын индергән “өлөшсөләр”, асҡыстарҙы алғас, тәүҙә фатирҙарҙы ҡарап сыҡты. Иҫкәрмәләр булһа, улар заказсы вәкилдәренә — «Стройзаказчик» муниципаль унитар предприятиеһы менән генподрядсы — «Инвестподряд» яуаплылығы сикләнгән йәмғиәте етәкселегенә әйтелде. Ошонда уҡ «Мастер» идара компанияһы етәксеһе лә бар ине. Закон буйынса объект файҙаланыуға тапшырылғандан һуң бер ай эсендә конкурс үткәрелеп, уның һөҙөмтәһендә йортто хеҙмәтләндереүсе билдәләнергә тейеш. Ә әлегә был эш менән фатир хужаларының һорауы буйынса «Мастер» компанияһының белгестәре шөғөлләнә. Әлеге мәлдә улар ҙур эштәр башҡарып өлгөргән: иҫәп-хисап приборҙарына пломба һалған, подъезд һәм территорияны ла улар йыйыштыра. Фатирҙарҙа биҙәү эштәре башҡарылмаған, шуға күрә Яңы йыл каникулдарын күптәр ошо эштәргә бағышларға йыйына. Тап шуға ла фатир хужалары төҙөүселәргә йортто Яңы йылға тиклем сафҡа индереү үтенесе менән мөрәжәғәт иткән.
Йортта электр уты бар, аҙна аҙағына тиклем газ һәм һыу үтергә тейеш. Тышҡы төҙөкләндереү эштәре лә алдан башҡарылған: асфальт һалынған, ағастар ултыртылған, үлән сәселгән.


text:
якшәмбе, 22 гыйнвар 2017, Казан вакыты 04:45
Башҡортостанда халыҡ аҡыллыраҡ байрам итергә өйрәнеп бара. Республика милицияһы шулай тип иҫәпләй. Сөнки яңы йыл байрамдары мәлендә телгә алып һөйләрлек ғәҙәттән тыш хәлдәр теркәлмәгән. 1-се ғинуарҙа 123 кешене айнытҡысҡа алып барғандар, 2-һендә 184 кеше милиция айнытҡысында ҡунып сыҡҡҡан. Республика ҡала – райондарындағы боҙ майҙансыҡтарында өс мең ярым милиционер эшләй. Ә байрамдар осоронда йәмғеһе 8 мең милиция эшләгән.
Эске эштәр министрлығының йәмәғәт тәртибен һаҡлау бүлеге етәксеһе Фаил Мөхтәруллин әйтеүенсә, үҙәк урамдарҙағы видеокамералар ҙа енйәтселәрҙе ваҡиға урынында ҡулға алыу мөмкинлеген бирә.


text:
«Берҙәм Рәсәй» и КПРФ Үҙәк һайлау комиссияһына Президент һайлауҙарына кандидаттарҙы күрһәтеү буйынса конференциялар үткәреү тураһында хәбәр иттеФото: Андрей Старостин
«Берҙәм Рәсәй» и КПРФ Үҙәк һайлау комиссияһына Президент һайлауҙарына кандидаттарҙы күрһәтеү буйынса конференциялар үткәреү тураһында хәбәр итте
«Берҙәм Рәсәй» и КПРФ Үҙәк һайлау комиссияһына Президент һайлауҙарына кандидаттарҙы күрһәтеү буйынса конференциялар үткәреү тураһында хәбәр иттеФото: Андрей Старостин
«Берҙәм Рәсәй» и КПРФ Үҙәк һайлау комиссияһына ваҡытынан алда республика Президенты һайлауҙарына кандидаттарҙы күрһәтеү буйынса конференциялар үткәреү тураһында мәғлүмәтте «Башинформ» агентлығында матбуғат конференцияһында хәбәр итте. Белдереү ҡағыҙын сәйәси партиялар конференция үткәреүгә тиклем өс көндән дә алданыраҡ күрһәтергә тейеш.
Республика Үҙәк һайлау комиссияһы рәйесе Хәйҙәр Вәлиев ҡануниәт тәҡдим иткән Башҡортостан Республикаһы Президентын һайлау механизмы беренсе тапҡыр ҡулланылыуын һөйләне.
— Беренсенән, Башҡортостан Республикаһы Президенты вазифаһына кандидаттар федераль законға ярашлы һайлауҙарҙа ҡатнашыу хоҡуғына эйә булған сәйәси партиялар тарафынан ғына тәҡдим ителә ала. Әгәр сәйәси партия уставы сәйәси партияның төбәк бүлексәһенең кандидатты күрһәтеүҙе ҡараһа, тимәк кандидатты тейешле төбәк бүлексәһе күрһәтә, — тип аңлатты Үҙәк һайлау комиссияһы башлығы.
5 июнгә ҡарата Рәсәй Федерацияһындағы һайлауҙарҙа ҡатнашыу хоҡуғына 77 теркәлгән сәйәси партияның 69-ы эйә ине. Республика территорияһында һайлауҙарҙа ҡатнаша алған сәйәси партиялар исемлеген РФ Юстиция министрлығы 22 июндән дә ҡалмай баҫтырып сығарырға тейеш.
Тағы ла бер яңылыҡ – кандидат күрһәтеүҙе хуплауға муниципаль берәмектәрҙең вәкиллекле органдары депутаттарының ҡултамғалары йыйылырға тейеш. Бындай ҡултамғаларҙың һаны билдәләнгән дөйөм депутаттар иҫәбенән биш процент тәшкил итергә тейеш һәм уларҙың төп нөсхә булыуы нотариаль теркәлергә тейеш.
— Башҡортостан Республикаһы Президенты вазифаһына кандидат күрһәтеүҙе хуплап республика муниципаль берәмектәре вәкиллекле органдарынан 457 депутаттың ҡултамғаһы йыйылырға тейеш, шул иҫәптән муниципаль райондарҙың һәм ҡала округтарының вәкиллекле органдарындағы 57 депутаттың ҡултамғаһы. Был 57 ҡултамға кәмендә 48 муниципаль районда һәм ҡала округында йыйылырға тейеш, — тип аңлатты Хәйҙәр Вәлиев.
Республика башлығы вазифаһына кандидаттың өс кандидатура тураһында документтар тапшырыуы мотлаҡ, уларҙың берәүһенә, кандидаттың Президент итеп һайланыу осрағында, Федерация Советы ағзаһы вәкәләте бирелә.
Тулыраҡ Хәйҙәр Вәлиев һайлау кампанияһын финанслау тураһында һөйләне.
— Башҡортостан Республикаһы Президенты вазифаһына кандидаттар үҙҙәренең һайлау фондтарын булдырырға тейеш. Бындай фонд кандидаттың үҙ средстволары, уны күрһәткән сәйәси партия бүлгән средстволар, граждандарҙың һәм юридик шәхестәрҙең ирекле иғәнәләре иҫәбенә ойошторола. Кандидаттың һайлау фонды средстволарынан тотоноу күләме 200 миллион һумдан артмаҫҡа тейеш.


text:
«Өфөнөң иң яҡшы сәнәғәт предприятиеһы» конкурсында еңеүселәр билдәләнде
Башҡортостан баш ҡалаһында 2011 йыл һөҙөмтәләре буйынса «Өфөнөң иң яҡшы сәнәғәт предприятиеһы» конкурсына йомғаҡ яһалды.
Конкурс бер нисә номинацияла үткәрелде, тип хәбәр иттеләр баш ҡала хакимиәтенең сәнәғәт бүлегенән. Улар араһында — «Предприятие – тармаҡ лидеры», «Йылдам үҫеш һәм юғары финанс һөҙөмтәлелек өсөн», «Иң яҡшы ижади коллектив» һәм башҡалар.
Еңеүсе предприятиелар араһында түбәндәгеләр бар: «Медтехника» дәүләт унитар предприятиеһы, Өфөнөң «Восход» икмәк берекмәһе, Эш кейеме комбинаты, «Уфагорсвет», «Башспирт», «Совтехстром», «Белая река» нәшриәте, «Уфимкабель» һәм «Өфө протез-ортопедия предприятиеһы» федераль дәүләт унитар предприятиеһы.


text:
Фото:
Стәрлетамаҡ дәүләт башҡорт драма театры директоры итеп Ринат Ишмуллин тәғәйенләнде
Фото:
Стәрлетамаҡ дәүләт башҡорт драма театры директоры итеп Ринат Ишмуллин тәғәйенләнде, тип хәбәр итте «Башинформ» агентлығына БР Мәҙәниәт министрлығының матбуғат секретары Ләйлә Ишморатова.
Ринат Ишмуллин 1964 йылда Башҡортостандың Баймаҡ районы Фәйзулла ауылында тыуған. 1983 йылда – Сибай педагогия училищеһын, 1993 йылда – Башҡорт дәүләт университетын, 2006 йылда Рәсәй театр сәнғәте академияһын тамамлай. Хеҙмәт эшмәкәрлеген 1983 йылда Ҡырмыҫҡалы районының Илтуған ауылы мәктәбендә хеҙмәт һәм физкультура уҡытыусыһы булып башлай.
Төрлө йылдарҙа Баймаҡ районы «Урал» колхозының ВЛКСМ комитеты секретары, Баймаҡ тарихи-крайҙы өйрәнеү музейы мөдире, Баймаҡ район Советы башҡарма комитетының йәштәр эштәре буйынса бүлеге мөдире, Баймаҡ ҡалаһының Мәҙәниәт йорто директоры, Сибай дәүләт филармонияһы етәксеһе, Мостай Кәрим исемендәге Милли йәштәр театры директоры вазифаларын башҡара. 2012 йылда «Башҡортостан Республикаһының атҡаҙанған мәҙәниәт хеҙмәткәре» исеменә лайыҡ була.


text:
Бер аҙнала икенсел торлаҡҡа хаҡтар Өфөлә 0,7 процентҡа артты
Бөгөн Өфөлә икенсел торлаҡтың уртаса хаҡы квадрат метрына 46,08 мең һум тәшкил итә. Уҙған аҙнала ул 0,7 процентҡа артты.
Фатирҙарҙың бөтөн сегменты ла ҡыйбатланған: ике бүлмәлеләр — 0,6 процентҡа, бер һәм өс бүлмәлеләр — 0,7 процентҡа. Республиканың баш ҡалаһында күп бүлмәле торлаҡҡа уртаса хаҡ 0,8 процентҡа күтәрелгән.
«Эксперт» күсемһеҙ милек агентлыҡтары селтәре аналитигы Айгөл Степанованың мәғлүмәте буйынса, ҡалала иң арзан өс бүлмәле фатир әлеге мәлдә 800 мең һумға тәҡдим ителә. Ул К.Маркс урамында урынлашҡан, майҙаны — 45 квадрат метр. Иң ҡыйбат фатир 16,5 миллион һум тора. Был Ағалы-энеле Кадомцевтар урамындағы дүрт бүлмәле фатирҙың дөйөм майҙаны 175 квадрат метр.
Бүлмәләр сегментында тәҡдим ителгән иң арзан хаҡ – 500 мең һум: Интернациональ урамы, 12 квадрат метр. Иң юғары хаҡ – 1170 мең һум: Космонавтар урамы, 10,9 квадрат метр.
Һатыуға ҡуйылған иң ҡыйбат коттедж 20 миллион һумға тәҡдим ителә. Ул Аҡманайҙа урынлашҡан, майҙаны – 450 квадрат метр.


text:
Өфө районының йорт алды биләмәләрен ремонтлау 1,5 миллион һумға төшкән
Өфө районында 12 километр автомобиль юлын һәм 3150 квадрат метр йорт алды биләмәһен ремонтлау буйынса эштәр тулыһынса тамамланған, тип хәбәр иттеләр муниципалитеттың мәғлүмәт-аналитика бүлегенән.
2012 йылда дөйөм ҡулланылаштағы автомобиль юлдарын ремонтлау, төҙөү һәм реконструкциялау, уларға капиталь ремонт үткәреү буйынса территориаль заказды тормошҡа ашырыу сиктәрендә район бюджетына йәмғеһе 90 миллион һумдан ашыу субсидия бүленгән. Сағыштырыу өсөн, былтыр был сумма 31,6 миллион һум тәшкил иткән.
1,5 миллион һумдан ашыу аҡса муниципалитетҡа йорт алды биләмәләрен һәм уларға илткән юлдарҙы ремонтлауға бүленгән. Ихаталар Октябрьский, Авдон, Ольховое ауылдарында ремонтланған.


text:
Башҡортостан Рәсәйҙең кредит бирергә һәләтле субъекттары иҫәбендә
Башҡортостан 2009 йыл йомғаҡтары буйынса Рәсәй Федерацияһының кредит бирергә һәләтле төбәктәре рәтендә етенсе урынды биләй. Был турала АК&М Рейтинг агентлығы хәбәр итә.
Рейтинг бюджеттарҙың үтәлеш һәм иҡтисади үҫеш параметрҙарының сифат күрһәткестәрен агрегатлау нигеҙендә төҙөлә. Ул төбәктәрҙең үҙ бурыс йөкләмәләрен үтәү мөмкинлеген күрһәтә.
Тәүге тапҡыр рейтинг 2001 йылдың октябрендә баҫылып сыҡты – шунан алып йыл һайын төҙөлә. Тикшереүгә РФ субъекттары хакимиәттәре һәм потенциаль инвесторҙар ҡыҙыҡһыныу күрһәтә. Рәсәйҙең мәғлүмәте асыҡ булған 81 субъекты күрһәткестәренә анализ яһалды.
Башҡортостан бынан алдағы рейтингта – 2008 йыл йомғаҡтары буйынса ла етенсе урынды биләгәйне.
Тәүге биш төбәк үҙгәрешһеҙ ҡалды, дөрөҫ, уның эсендә ҡайһы бер субъекттар позицияларын алмашты. Лидерлыҡты элеккесә Мәскәү биләй, уның сағыштырмаса кредит биреү һәләтлелеге кимәле 80.42. Икенсе урынға дүртенсенән Ямал-Ненец автономиялы округы күтәрелде (80.02). Ханты-Манси автономиялы округы икенсе урындан өсөнсөгә төштө (79.84). Төмән өлкәһе, бер баҫҡысҡа түбән төшөп, 2009 йыл йомғаҡтары буйынса дүртенсе урынды алды (79.78). Бишенсе урынды Санкт-Петербург биләне (78.37).
Сахалин өлкәһе, унынсы урындан алтынсы урынға күтәрелеп, үҙ позицияһын һиҙелерлек нығытты (73.52). Башҡортостан 66.90 күрһәткесе менән бынан алдағы йылда биләгән етенсе урында ҡалды. Уның артынан Пермь (65.73) һәм Краснодар (61.88) крайҙары килә. Тәүге ун урынды Ленинград өлкәһе (61.78) тамамлай, быға ул бер йыл эсендә элекке 20-се урынынан күтәрелде.
Рейтингтың һуңғы, 81-се, урынында Төньяҡ Осетия – Алания Республикаһы. Уның сағыштырмаса кредит биреү һәләтлелеге кимәле 10.00-ға тигеҙ.


text:
Сәсеүлектәрҙең һәләк булыуы арҡаһында Башҡортостандың дүрт районында ғәҙәттән тыш хәл иғлан ителде Фото: Андрей Старостин
Сәсеүлектәрҙең һәләк булыуы арҡаһында Башҡортостандың дүрт районында ғәҙәттән тыш хәл иғлан ителде
Сәсеүлектәрҙең һәләк булыуы арҡаһында Башҡортостандың дүрт районында ғәҙәттән тыш хәл иғлан ителде Фото: Андрей Старостин
ӨФӨ, 2015 йыл, 24 июль. /«Башинформ» мәғлүмәт агентлығы, Розалиә Вәлиева/.
Әбйәлил, Баймаҡ, Йылайыр һәм Хәйбулла райондары сәсеүлектәрен саранча баҫҡан. Ошо айҡанлы был төбәктәрҙә ғәҙәттән тыш хәл иғлан ителде. 24 июлдә республика Башлығы Рөстәм Хәмитов тейешле бойороҡҡа ҡул ҡуйҙы.
Ғәҙәттән тыш хәл режимы 21 июлдән 21 авгусҡа тиклем индерелә. Республика Ауыл хужалығы министрлығына ҡоротҡостарға ҡаршы көрәш һәм ғәҙәттән тыш хәл иғлан ителгән биләмәләрҙе кәметеү буйынса саралар планын әҙерләү, шулай уҡ Рәсәйҙең Ауыл хужалығы министрлығына ауыл хужалығы культураларының һәләк булыуы арҡаһында күрелгән зыянды ҡаплауға документтар тапшырыу йөкмәтелгән.
Башҡортостандың Финанс министрлығына республика Хөкүмәтенең резерв фондынан хәүефле ҡоротҡостарға ҡаршы көрәшеү өсөн район хакимиәттәренә бюджет-ара трансферттар бүлеү мөмкинлеген ҡарау йөкмәтелгән.


text:
Башҡортостан удмурттары делегацияһы Ижевскиҙа йәштәр конференцияһында ҡатнашты
Ижевскиҙа «Тәрбиә, мәғариф, мәҙәниәт, һөнәри эшмәкәрлек һәм ял өлкәһендә удмурт йәштәренең этноменталлеге» конференцияһы үтте. Ойоштороусыһы – Кама буйы удмурттары йәмғиәте. Форумда Удмуртия, Татарстан, Мари Иле, Свердловск һәм Киров өлкәләре вәкилдәре ҡатнашты. Башҡортостандан Балтас, Борай, Ҡалтасы, Тәтешле һәм Яңауыл райондары уҡытыусылары – удмурттар делегацияһы ҡатнашты.
Тәтешле вәкилдәре «Усточикар» («Оҫталар ҡалаһы») лагерында балалар ялын ойоштороу хаҡында һөйләне, унда балалар халыҡ кәсептәрен, милли фольклорҙы, журналистика һәм мәғлүмәт технологияларын өйрәнә.
«Яңы Тәтешле» удмурт тәрихи-мәҙәни үҙәге мөдире Антонида Шәйбәкова әйтеүенсә, Башҡортостан конференцияла яҡшы яҡтан күрһәтелгән. Форумда ҡатнашыусылар осрашыуҙан ҡәнәғәт ҡалған.
Конференция сиктәрендә төрлө йүнәлештәр буйынса мастер-кластар ҙа үткәрелгән.


text:
Өфөлә 60-тан ашыу күп балалы әсәләргә «Әсәлек даны» миҙалы тапшырылдыФото: Андрей Старостин
Өфөлә 60-тан ашыу күп балалы әсәләргә «Әсәлек даны» миҙалы тапшырылды
Өфөлә 60-тан ашыу күп балалы әсәләргә «Әсәлек даны» миҙалы тапшырылдыФото: Андрей Старостин
ӨФӨ, 2015 йыл, 3 сентябрь. /«Башинформ» мәғлүмәт агентлығы, Гөлфиә Акулова/.
Өфөлә 60-тан ашыу күп балалы әсәләргә «Әсәлек даны» миҙалы тапшырылды. Бүләкләү тантанаһы кесаҙна, 3 сентябрҙә, Башҡортостан Хөкүмәте йортонда үтте, уны вице-премьер Салауат Сәғитов уҙғарҙы.
Ошо наградаға биш һәм унан күберәк бала тәрбиәләгән әсәләр лайыҡ булды. Бүздәк районынан Регина Сәхәүетдинова алтынсы сабыйын көтә. Уға бәләкәстәрҙе тәрбиәләүҙә 14 йәшлек ҡыҙы, тормош иптәше һәм ата-әсәһе ярҙам итә. «Минең өсөн иң мөһиме — балаларымдың һау-сәләмәт булыуы», — ти күп балалы әсә.
Салауат Сәғитов, ҡатын-ҡыҙҙарға награда тапшырып, әсәлек ҡаһарманлығы өсөн рәхмәт белдерҙе. «Республика Башлығы исеменән ҡаһарманлығығыҙ өсөн рәхмәт әйтәбеҙ һәм балаларығыҙҙың шатлыҡ ҡына килтереүен теләйбеҙ. Беҙ Хөкүмәт яғынан төбәктә күп балалы әсәләргә ярҙам итеү өсөн мөмкин булғандың барыһын да эшләргә тырышасаҡбыҙ», — тине вице-премьер.
Бөгөн 118-се тапҡыр «Әсәлек даны» миҙалы тапшырылды. Ун ете йыл эсендә республика наградаһына ете меңдән ашыу күп балалы ҡатын лайыҡ булған.


text:
Башҡортостан — «Интернетҡа рәхмәт-2016» Бөтә Рәсәй конкурсы лидерҙары иҫәбендә Фото: Depositphotos фотобанкы
Башҡортостан — «Интернетҡа рәхмәт-2016» Бөтә Рәсәй конкурсы лидерҙары иҫәбендә
Башҡортостан — «Интернетҡа рәхмәт-2016» Бөтә Рәсәй конкурсы лидерҙары иҫәбендә Фото: Depositphotos фотобанкы
ӨФӨ, 2016 йыл, 23 июнь. /«Башинформ» мәғлүмәт агентлығы, Эльмира Сабирова/.
Башҡортостан «Интернетҡа рәхмәт-2016» Бөтә Рәсәй конкурсы лидерҙары иҫәбенә инә.
Башҡортостан Башлығы Рөстәм Хәмитов исеменә килгән хатта конкурсты ойоштороусылар — Рәсәй Пенсия фонды һәм «Ростелеком» асыҡ акционерҙар йәмғиәте республика етәкселегенә әүҙем социаль позиция күрһәткән өсөн рәхмәт белдерә.
Быйыл бөтә илдән килгән эштәрҙең 20,5 проценты республика пенсионерҙарына тура килә. Һуңғы мәғлүмәттәр буйынса, ярышта 37 төбәктән эштәр ҡатнаша. Күпселеге — Башҡортостандан, шулай уҡ Воронеж, Ростов, Нижегород өлкәләренән.
Ойоштороусылар билдәләүенсә, эштәрҙең 90 проценты «Интернет — минең дуҫым һәм ярҙамсым», 3,5 проценты — «Gosuslugi.ru порталы: ҡатмарлы мәсьәләне еңел хәл итеү», шунса уҡ — «Интернет-эшҡыуар», 2,6 проценты «Интернет-тыуған яҡты өйрәнеүсе» номинацияларына тәҡдим ителгән. Ҡатын-ҡыҙҙар конкурсанттарҙың 84 процентын тәшкил итә. Ҡатнашыусыларҙың уртаса йәше — 63 йәштән саҡ ҡына күберәк. Уларҙың 55 проценты юғары белемгә эйә, 71,8 проценты курстарҙа компьютер грамотаһына өйрәнгән.
«Интернетҡа рәхмәт-2016» конкурсына эштәр әле лә ҡабул ителә. Компьютерҙы белгән 50 йәштән өлкән кешеләр эштәрен 9 октябргә тиклем ебәрә ала. 1-3 ноябрҙә конкурсҡа йомғаҡ яһау һәм еңеүселәрҙе бүләкләү була.
«Өсөнсө быуын халыҡ университеты» программаһының эшләү осоронда 33 меңдән ашыу пенсионер курстарҙа компьютер грамотаһына өйрәнгән. Теләүселәр конкурс эшен теркәүҙә ярҙам һорап йәшәгән урын буйынса Республиканың халыҡҡа социаль ярҙам күрһәтеү үҙәге филиалы белгестәренә мөрәжәғәт итә ала», — тип аңлатма бирҙе Башҡортостан Хеҙмәт һәм халыҡты социаль яҡлау министрлығының матбуғат секретары Роза Кузьменко.


text:
Йәштәр театры гастролдәр менән Һамарға бара
Башҡортостан Республикаһының Мостай Кәрим исемендәге Милли йәштәр театры гастролдәр менән Һамарға юллана. Унда Һамар «Самарт» йәш тамашасы театры сәхнәһендә башҡорт артистары Гейл Корнелиссондың «Золушка»һын, Анатолий Приставкиндың «Ночевала тучка золотая» һәм татар драматургы Туфан Миңнуллиндың «Йән киҫәккәйем» (башҡорт телендә) спектаклдәрен күрһәтә.
Спектаклдәр 18-нән 20 апрелгә тиклем барасаҡ.
Өҫтәп үтәйек, Милли йәштәр театрында параллель рәүештә ике яңы спектаклдең репетициялары бара. Башҡорт труппаһы «Ун икенсе төн» спектаклен (Уильям Шекспир буйынса) әҙерләй, премьераһы 18, 19 майға билдәләнгән. Рус труппаһы «Отель двух миров» әҫәре өҫтөндә эш алып бара (Эрик-Эммануэль Шмит буйынса). Тамашасы уны киләһе миҙгелдә генә ҡарай аласаҡ, тип хәбәр итте «Башинформ» агентлығына Йәштәр театрының матбуғат хеҙмәте.


text:
Рөстәм Хәмитов Октябрьский халҡын ҡаланың 70 йыллығы менән ҡотланыФото: Башҡортостан Башлығының матбуғат хеҙмәте
Рөстәм Хәмитов Октябрьский халҡын ҡаланың 70 йыллығы менән ҡотланы
Рөстәм Хәмитов Октябрьский халҡын ҡаланың 70 йыллығы менән ҡотланыФото: Башҡортостан Башлығының матбуғат хеҙмәте
ӨФӨ, 2016 йыл, 5 сентябрь. /«Башинформ» мәғлүмәт агентлығы, Александр Смирнов/.
4 сентябрҙә Башҡортостан Башлығы Рөстәм Хәмитов Октябрьскийға эш сәфәре барышында ҡаланың барлыҡҡа килеүенә 70 йыл тулыуға арналған байрамда ҡатнашты. Сара «Нефтсе» стадионында уҙҙы.
Республика етәксеһе сәнәғәт комплексы, бәләкәй һәм урта эшҡыуарлыҡ предприятиелары ҡаҙаныштары күргәҙмәһе менән танышты, ҡала халҡын ошо мөһим ваҡиға менән ҡотланы һәм Октябрьскийҙың үҫешенә ҙур өлөш индергән кешеләргә Башҡортостандың дәүләт наградаларын тапшырҙы.
– Бөгөн Октябрьский үҙенең 70 йыллығын билдәләй. Ошо ваҡыт эсендә ул ҙур булмаған эшселәр ҡасабаһынан республикабыҙҙың уңышлы, матур һәм төҙөк ҡалаларының береһенә әүерелде, – тине Рөстәм Хәмитов. – Ҡалағыҙ – Башҡортостан ынйыһы, уның ғорурлығы. Иң мөһиме – ҡаланың киләсәге яҡты. Ҡала йәшәй, яҡшы темптар менән үҫешә – яңы төҙөлөштәр, урамдар, йорттар, спорт ҡоролмалары.
Ҡала иҡтисады һәйбәт темптар менән үҫешә, тип билдәләне төбәк Башлығы. Һуңғы йылдарҙа сәнәғәт етештереүе индексы – 110 проценттан ашыу. Ҡаланың мәҙәни тормошо сағыу проекттарға бай. Октябрьский – «Рәсәйҙең иң төҙөк ҡала биләмәһе» Бөтә Рәсәй конкурсы призеры, республика конкурстары еңеүсеһе.
– Күп йылдар буйына ҡалала һыу менән тәьмин итеү мәсьәләһе киҫкен торҙо. Республика ҡаҙнаһынан йүнәлтелгән 1,2 миллиард һум аҡсаға быйыл март айында яңы һыу алыу ҡоролмаһы астыҡ. Эсәр һыуҙың сифаты яҡшырғанын һиҙгәнһегеҙҙер, тип уйлайым. Киләһе йылда өсөнсө комплексты сафҡа индерәсәкбеҙ, һәм ҡалала татырлы һыу проблемаһы булмаясаҡ. Халыҡтың һаулығы, уларҙың именлеге власть эшенең төп өҫтөнлөктәре булырға тейеш, – тине республика Башлығы.
Рөстәм Хәмитов шулай уҡ ҡала халҡын Нефть һәм газ сәнәғәте хеҙмәткәрҙәре көнө менән ҡотланы, Еңеү паркында тыл хеҙмәтсәндәренә һәм һуғыш осоро балаларына һәйкәл асыуҙа ҡатнашты.


text:
Фото:
Беренсел торлаҡҡа хаҡтар 12,6 процентҡа артты
Фото:
Өфөлә беренсел (төҙөлөп ятҡан) торлаҡтың бер квадрат метрының хаҡы 41,9 мең һум тәшкил итә. Бер йылда хаҡтар 12,6 процентҡа артты.
«Эксперт» Күсемһеҙ милек агентлыҡтары селтәре хәбәр итеүенсә, яңы файҙаланыуға тапшырылған йорттарҙа уртаса тәҡдим хаҡы – квадрат метры 43,7 мең һум.
Өфөлә иң арзан беренсел торлаҡ «Серебряный ручей» биҫтәһендә урынлашҡан. Был Дағстан урамындағы өс бүлмәле фатир. Уның квадрат метрының хаҡы — 17,6 мең һум.
Ҡала буйынса иң юғары тәҡдим хаҡы – үҙәктәге «өс бүлмәлеләр», унда квадрат метры өсөн 72 мең һум бирергә кәрәк.


text:
2011 йылға Республика адреслы инвестиция программаһы ҡабул ителде
Башҡортостан Хөкүмәте 2011 йылға Республика адреслы инвестиция программаһын раҫланы, ул киләһе йылға дәүләт капитал һалыуҙары күләмен һәм файҙаланыу йүнәлештәрен билдәләй. Планлаштырылған ассигнованиеларҙың дөйөм суммаһы – 11,1 миллиард һум.
Иң ҙур күләм социаль ипотека кредиты биреүҙе үҫтереүгә, халыҡты авария хәлендәге торлаҡ фондынан күсереүгә, торлаҡ төҙөлөшө өсөн майҙансыҡтарҙы инженер әҙерләүгә йүнәлтеләсәк. Торлаҡ төҙөлөшөн үҫтереүҙе стимуллаштырыуға бюджет ассигнованиеларының дөйөм суммаһы 4 миллиард һумға яҡын, йәғни бөтә программаның 36 процентын тәшкил итәсәк. Коммуналь төҙөлөшкә 1 миллиард һум йүнәлтергә планлаштырыла.
Шулай итеп, дөйөм алғанда, торлаҡ-коммуналь өлкәгә Республика адреслы инвестиция программаһы средстволарының яртыһы тиерлек тура килә.
Социаль комплексты үҫтереү дәүләт инвестицияларының өҫтөнлөклө йүнәлеше булып тора. Мәғариф, һаулыҡ һаҡлау, мәҙәниәт һәм спорт объекттарын үҫтереүгә һәм модернизациялауға Инвестиция программаһына һалынған средстволар күләме 4,2 миллиард һум, йәғни республика программаһының дөйөм күләменең 37 процентын тәшкил итә.
Иң элек, раҫланған программа суммаһы бығаса булмаған күләмдә – 11 миллиард һумдан ашыу. Элекке йылдарҙа уның тәүге күләме күпкә кәмерәк була торғайны (мәҫәлән, 2010 йылда – ни бары 2,6 миллиард һум).
Элекке йылдарҙа төп күләмде программа, бер ниндәй аныҡ һәм асыҡ планһыҙ, йыл барышында йыйҙы. Уҙып барыусы йылда хәл бөтөнләй үҙгәрҙе. Республика бюджеты иҫәбенә объекттар төҙөлөшөнә контроль көсәйтеләсәк. «Республика адреслы инвестиция программаһы инвестицион-төҙөлөш объекттарының берҙәм реестры» автоматлаштырылған мәғлүмәт-аналитика системаһы төҙөлә. Уның ярҙамында 2011 йылда БР Хөкүмәте һәр объект буйынса хәлде күҙәтеп барасаҡ һәм комплекслы анализ нигеҙендә эштәр барышына төҙәтмә индерәсәк.
2011 йылда Республика адреслы инвестиция программаһын төҙөү һәм тормошҡа ашырыу процестары һиҙелерлек асыҡ буласаҡ. Киләһе йылдың беренсе кварталында уҡ муниципалитеттарға республика ҡалалары һәм райондары территорияларында төҙөлгән объекттар тураһында мәғлүмәт еткереләсәк. Ә өсөнсө кварталға — бүленгән средстволарҙың нисек үҙләштерелеүе һәм финанслау нисек барыуы хаҡында.
2012 йылдан башлап, интернет аша киләсәктә ниндәй объекттар төҙөргә планлаштырылыуы хаҡында белергә мөмкин буласаҡ. Был мәғлүмәт киң йәмәғәтселеккә лә асыҡ буласаҡ, тип көтөлә.


text:
Викимилек
Викиһаҡлағыс, викимилек (ингл. Wikimedia Commons) — рәсем, тауыш яҙмаларын, видеояҙмаларҙы һәм башҡа медиафайлдарҙы уртаҡ үҙәктә виртуаль һаҡлау урыны. Викимедиа фондын ирекле таратырға, үҙгәртергә һәм ҡулланырға (шул иҫәптән, коммерция маҡсатында) була. 2013 йылдың февраленә торошло, 16 миллион медафайл иҫәпләнә[1] һәм уның иҫәбе арта бара.
Медиафайлдарҙы Википедияның башҡа бүлектәрендә һәм проекттарында ҡулланыу мөмкинлеге булһын өсөн, Википедия фондында һәм Википедия ҡатнашыусыларына бөтә ирекле файлдарҙы Викимилеккә тейәргә тәҡдим ителә.
Иҫкәртмә[үҙгәртергә | вики-тексты үҙгәртергә]
- Викиһаҡлағыс (баш.)
- Викисклад (урыҫ.)
- Commons (инг.)
Һылтанмалар[үҙгәртергә | вики-тексты үҙгәртергә]
- ↑ Викимилек Статистикаһы


text:
- мохаббат - Загир Исянчурин Венера Рахматуллина
- Яны йыл менан - Венера Рахматуллина
- Рахматлемен язмышыма (муз.Р.Аминева, сл.В.Иле ... - Венера Рахматуллина
- Алля Янылыш, Алля Язмыш - Рахматуллина Венера & Тухватулл ...
- Такмактар - Венера Рахматуллина
- Ир-егеттен йашен ханамайзар - Венера Рахматуллина
- йылы кетем - 4.Венера Рахматуллина
- Идел_народная песня - Венера Рахматуллина
- Мохаббат аскысы) - Венера Рахматуллина Рушан Биктимиро ...
- Буран - Рахматуллина Венера
- Азашкан карзар - Рахматуллина Венера
- Алтын балдак - Венера Рахматуллина
- Уйна дусым гармунында - Рахматуллина Венера
- Тургайзар - Рахматуллина Венера
- Идель - Венера Рахматуллина
- Шаура - Рахматуллина Венера
- Юкхын инде - Рахматуллина Венера песня Рифа Арсл ...
- Яны йыл йыры-муз.И.Яхина - Венера Рахматуллина
- Сэгидэ - Венера Рахматуллина
- Тугайзар - Рахматуллина Венера
- Ир-егеттең йәшен һорамай ... - Венера Рахматуллина
- hары ла сэс - Венера Рахматуллина
- Курай тарткан егеткэ - Венера Рахматуллина и Рушан Биктими ...


text:
Башҡортостан президенты Салауат Юлаев исемендәге республиканың дәүләт премияларын тапшырыу хаҡындағы указға ҡул ҡуйҙы.
Әҙәбиәт, сәнғәт һәм архитектура өлкәһендәге был премияға 2008-се йылда “Замана тауышы” китабы өсөн шағир Ирек Кинйәбулатов, республикала балет сәнғәтен үҫтереүгә ҙур өлөшө һәм “Аҡҡош күле”, “Ромео һәм Джульетта”, “Арҡайым”, “Баҡсаһарай” балеттарында төп ролдәрҙе оҫта башҡарғаны өсөн Башҡорт дәүләт опера һәм балет театры солитскаһы Гүзәл Сөләймәнова, күп функциялы Конгресс-Холл бинаһын проектлаған өсөн Японияның Кито ҡалаһы университеты профессоры Араи Киоказу, БашНИИстрой предприятиеһының баш инженеры Альфред Готман ошо уҡ предприятиеның бүлек мөдире Марат Ҡаранаев һәм “РАУМ-Арчитекс” йәмғиәте етәксеһе Ришат Муллагилдин лайыҡ булды.


text:
Төбәк аграрийҙары 11400 тонна ашлама һатып алған
Республиканың 38 районы минераль ашламалар һатып ала башлаған. Әлегә республика аграрийҙары 11408 тонна ашлама һатып алған, планға ҡарата был 16 процент тәшкил итә. БР Ауыл хужалығы министрлығының матбуғат хеҙмәтенән хәбәр итеүҙәренсә, үтән йыл менән сағыштырғанда, был күрһәткес дүрт тапҡырға күберәк.
Әлеге ваҡытта республикала мең тоннанан ашыу ашлама тупланған өс район билдәләнгән. Улар – Саҡмағош (1311 тонна йәки планға ҡарата 75 процент), Ауырғазы (1300 тонна йәки 71 поцент) һәм Стәрлетамаҡ райондары (1200 тонна йәки 47 процент).
Иҫегеҙгә төшөрәбеҙ, 2013 йылда яҙғы сәсеү эштәре Башҡортостанда 20-25 апрелдә башланасаҡ.


text:
Башҡортостанда экологик өмәләр бара
Башҡортостанда экологик өмәләр дауам итә. 19 апрелгә ҡарата территорияларҙы таҙартыу һәм төҙөкләндереү буйынса сараларҙа 460 мең самаһы кеше ҡатнашты. Экологик өмәләрҙе үткәрергә 6,7 меңдән ашыу берәмек техника йәлеп ителде, тип хәбәр иттеләр БР Тәбиғәттән файҙаланыу һәм экология министрлығының матбуғат хеҙмәтенән.
Өмәлә ҡатнашыусылар 14 мең тонналап ҡаты көнкүреш ҡалдыҡтарын йыйып полигондарға сығарҙы.
Территорияларҙы йәшелләндереү буйынса эштәр алып барыла. Республикала 12 апрелдә старт алған, экологик кампанияның башынан алып биш меңдән ашыу ағас һәм ҡыуаҡ ултыртылды. Йәшелләндереү буйынса лидер булып Миәкә районы тора, уның территорияһында 4,5 мең үҫенте ултыртылды.
Республика ауыл биләмәләрен таҙартыу һәм төҙөкләндереү өлөшө 20 процент тәшкил итә.
Экология министрлығының дәүләт инспекторҙары административ комиссиялар составында 393 объектты тикшерҙе, уларҙың 63-ө тәбиғәтте һаҡлау ҡануниәте талаптарына яуап бирмәй. Уҙғарылған тикшереүҙәр һөҙөмтәһе буйынса административ яуаплылыҡҡа 45 кеше тарттырылды. Тәбиғәтте һаҡлау ҡануниәтен боҙоусыларға һалынған, штрафтарҙың дөйөм суммаһы 131 мең һум тәшкил итте.
Экологик кампаниялар 17 майға тиклем дауам итәсәк.


text:
Рәсәй телевидениеһында тыуған ил контенты булырға тейеш – Эльвира Айытҡолова
ӨФӨ, 2014 йыл, 18 ноябрь. /«Башинформ» мәғлүмәт агентлығы, Екатерина Соколова/.
Дөйөм Рәсәй халыҡ фронтының Башҡортостандағы төбәк штабы рәйесе, БР Дәүләт Йыйылышының Мәғариф, мәҙәниәт, спорт һәм йәштәр сәйәсәте буйынса комитеты рәйесе Эльвира Айытҡолова Мәскәүҙә Дөйөм Рәсәй халыҡ фронтының икенсе «Эшмәкәрлек форумында» төбәк телевидениеларының проблемалары тураһында һөйләне.
— Кабель операторҙары сит ил телеканалдарына түләй, әммә төбәк телевидениелары менән теләр-теләмәҫ кенә хеҙмәттәшлек итә, — тип билдәләне Эльвира Айытҡолова. — Бөгөн хәл мәғәнәһеҙлеккә етте – тариф сәйәсәтен бөтөнләй асыҡ итеп эшләмәй, эфирға сығарыу пакетына тоташтырыу өсөн телеканалдарға юғары хаҡтар ҡуйып, кабель операторҙары мәғлүмәти киңлек барлыҡҡа килтерә башланы.
Депутаттың фекеренсә, эштәрҙең бындай торошо күп кенә төбәк каналдарының ябылыуына килтерәсәк.
— Импортты алмаштырыу шарттарында телевидениебыҙҙы тыуған ил контенты менән тулыландырырға ынтылырға тейешбеҙ, — тигән ышаныста Эльвира Айытҡолова.
Парламентарий шулай уҡ телеканалдар һәм кабель операторҙары араһында үҙ-ара мөнәсәбәттәрҙе аныҡ көйләү алгоритмын булдырырға кәрәк тип иҫәпләй, ул артабан аңлашмаусанлыҡты һәм бәхәсте кисектерергә мөмкинлек бирәсәк.
Хәтерегеҙгә төшөрәбеҙ, көҙөн Дөйөм Рәсәй халыҡ фронтының Журналистарға хоҡуҡи ярҙам күрһәтеү үҙәгенә Өфөнөң «Туған Тел» телеканалы директоры Рәмил Ғәниев мөрәжәғәт итеп, эфир ваҡыты биреүсе кабель операторының юғары хаҡ билдәләүе тураһында хәбәр итте.
Ошондай уҡ проблема илдең башҡа төбәктәрендә лә теркәлгән. «Йәмғиәт һәм власть: тура диалог» эшсе төркөм майҙансығына саҡырылған РФ элемтә һәм киң коммуникациялар министры урынбаҫары Алексей Волин һәм Дәүләт Думаһы депутаты Леонид Левин теманы Дөйөм Рәсәй халыҡ фронты майҙансығында һәм һөнәри берләшмә форумдарында тикшереүҙе кәрәкле тип таптылар.


text:
Өфөлә ШОС һәм БРИКС саммиттарын үткәреү өсөн кәмендә 500 волонтер талап ителәсәкФото: Андрей Старостин
Өфөлә ШОС һәм БРИКС саммиттарын үткәреү өсөн кәмендә 500 волонтер талап ителәсәк
Өфөлә ШОС һәм БРИКС саммиттарын үткәреү өсөн кәмендә 500 волонтер талап ителәсәкФото: Андрей Старостин
ӨФӨ, 2014 йыл, 3 сентябрь. /«Башинформ» мәғлүмәт агентлығы, Илья Спиридонов/.
2015 йылда Өфөлә уҙасаҡ ШОС һәм БРИКС саммиттарын үткәреүгә һәм әҙерләүгә кәмендә 500 волонтер йәлеп итеү күҙаллана. Был хаҡта, шаршамбы көнө «Башинформ» мәғлүмәт агентлығында уҙған, матбуғат конференцияһында «Өфө-2015» ШОС һәм БРИКС офис-төркөмө директоры Руслан Мирсаяпов хәбәр итте.
Саммиттарға волонтерҙарҙы әҙерләүсе оператор – Рәсәй йәштәр союзының төбәк бүлексәһе, ул махсус өс баҫҡыслы уҡытыу программаһын әҙерләгән.
Дистанцион этабы заявкалар ҡабул итеү менән бер үк ваҡытҡа планлаштырылған. Уның эсенә ШОС һәм БРИКС ойошмаларының барлыҡҡа килеү тарихы һәм уларҙың эш спецификаһы тураһындағы мәғлүмәтте еткереү, ҡатнашыусы илдәрҙең тарихы, мәҙәниәте һәм милли йолалары менән таныштырыу, шулай уҡ волонтерҙарҙы яҡынса баһалау һәм лидерҙарҙы асыҡлауға йүнәлтелгән бер нисә тест инә.
Сентябрҙән алып майға тиклем БР Президенты ҡарамағындағы Башҡортостан дәүләт хеҙмәте һәм идара итеү академияһында «Эшлекле һөйләшеүҙәр һәм ораторлыҡ оҫталығы мәктәбе»ндә эшлекле коммуникациялар оҫтылыҡтарын үҫтереү буйынса уҡыуҙар уҙасаҡ.
Шул уҡ осорға ҡунаҡтарҙы урынлаштырыу объекттарында махсус уҡыуҙар ҙа ҡаралған.
Офис-төркөм директоры Руслан Мирсаяповтың әйтеүе буйынса, 500 волонтерҙы уҡытыуға 2,5 миллион һумлап аҡса талап ителәсәк. Әммә уларҙың һаны, яҡынса прогноздар буйынса, 800-ҙән артыуы ихтимал, ул саҡта сығымдар артасаҡ.
18 йәштән өлкәнерәк һәр теләүсе волонтер була ала. Заявкалар ҡабул итеү һәм ирекмәндәрҙе артабан уҡытыу өсөн 3 сентябрҙән алып махсус сайт һәм социаль селтәрҙә төркөм эшләй башланы. Бынан тыш, (347) 266-01-50 телефоны буйынса ҡыҙыу линия ойошторолған, унда волонтерҙарға бөтә кәрәкле мәғлүмәт биреләсәк.


text:
Сталин Иосиф Виссарионович
Ио́сиф Виссарио́нович Ста́лин (ысын фамилияһы — Джугашви́ли, груз. იოსებ ჯუღაშვილი; 6 [18] декабря 1878 (рәсми мәғлүмәт буйынса 9 (21) декабрь 1879), Гори, Тифлис губернаһы, Рәсәй империяһы — 5 март 1953 вафаттар, Волынское, Кунцев районы, Мәскәү өлкәһе, СССР) Рәсәй империяһы — революционер, совет сәйәси, дәүләт, хәрби һәм партия эшмәкәре; Халыҡ-ара коммунистик һәм эшселәр хәрәкәте эшмәкәре, марксисм-ленинизмдың теоретигы һәм пропагандисы.
Сталин йәшәгән осорҙа уның 1934 йылға тиклем яҙылған әҫәрҙәре 13 томда нәшер ителә. 1920 йылдарҙың аҙағынан 1953 йылда үлгәнгә тиклем СССР-ҙың алыштырғыһыҙ етәксеһе.
Сталин хакимлек иткән дәүерҙә СССР һәм донъя тарихында мөһим ваҡығалар була: индустриалләштереү, коллективлаштырыу, кулакты юҡҡа сығарыу, ҙур террор, репрессиялар, халыҡтарҙы депортациялау, ГУЛаг лагерҙары булдырыу, 1932—1933 йылдарҙағы аслыҡ, Финляндияға баҫып инеү, СССР-ҙы Милләттәр Лигаһынан сығарыу, Ҡыҙыл Армияла репрессиялар, Икенсе донъя һуғышы, Көнбайыш Европа һәм Көнсығыш Азия илдәрендә социалистик ҡоролош төҙөү, шәхес культы, тоталитаризм диктатураһы[1], совет атом бомбаһын эшләү, һалҡын һуғыш башланыу.
Һаналған ваҡиғалар буйынса йәмғиәт фекере төрлөлөгө һәм күп осраҡта ҡапма-ҡаршылығы менән айырыла.
Иҫкәрмәләр[үҙгәртергә | вики-тексты үҙгәртергә]
- ↑ Большой энциклопедический словарь. / Под ред. А. М. Прохорова. 2-е изд. — М.: Норинт, 2004. ISBN 5-7711-0004-8
Һылтанмалар[үҙгәртергә | вики-тексты үҙгәртергә]
- Калашников Ю. В. Сталин Иосиф Виссарионович // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.
- 21 декабрь көнө тыуғандар
- 1879 йылда тыуғандар
- Алфавит буйынса шәхестәр
- Грузияла тыуғандар
- 5 март көнө вафаттар
- 1953 йылда вафаттар
- Советтар Союзы Геройҙары
- Социалистик Хеҙмәт Геройҙары
- «Еңеү» ордены кавалерҙары
- Ленин ордены кавалерҙары
- Ҡыҙыл Байраҡ ордены кавалерҙары
- I дәрәжә Суворов ордены кавалерҙары
- «Эшсе-Крәҫтиән Ҡыҙыл Армияға XX йыл» миҙалы менән наградланыусылар
- «Мәскәүҙе обороналаған өсөн» миҙалы менән наградланыусылар
- «Бөйөк Ватан һуғышында Германияны еңгән өсөн 1941—1945 йй.» миҙалы менән наградланыусылар
- «Японияны еңгән өсөн» миҙалы менән наградланыусылар
- МХР Геройҙары
- Республика ордены кавалерҙары (Тыва)
- Сухэ-Батор ордены кавалерҙары
- «Японияны еңгән өсөн» миҙалы менән бүләкләнеүселәр (МХР)
- I дәрәжә Аҡ арыҫлан ордены (ЧССР) кавалерҙары
- «Еңеү өсөн» Аҡ арыҫлан ордены кавалерҙары
- 21 декабрь тыуғандар
- 5 март
- Икенсе донъя һуғышында ҡатнашыусы илдәр башлыҡтары
- 1-се саҡырылыш Башҡорт АССР-ы Юғары Советы депутаттары
- 2-се саҡырылыш Башҡорт АССР-ы Юғары Советы депутаттары
- 3-сө саҡырылыш Башҡорт АССР-ы Юғары Советы депутаттары
- РСДРП ағзалары
- КПСС ағзалары
- Сәйәси псевдонимдар
- Алфавит буйынса сәйәсмәндәр


text:
Ял көндәрендә Өфөлә һыуытасаҡ һәм буран буласаҡ Фото: Олег Яровиков
Ял көндәрендә Өфөлә һыуытасаҡ һәм буран буласаҡ
Ял көндәрендә Өфөлә һыуытасаҡ һәм буран буласаҡ Фото: Олег Яровиков
ӨФӨ, 2014 йыл, 21 ноябрь. /«Башинформ» мәғлүмәт агентлығы, Ольга Мортазина/.
Башҡортостан Гидрометеорология хеҙмәте мәғлүмәттәре буйынса, 22-23 ноябрҙә Өфө территорияһы буйлап һыуыҡ атмосфера фронты уҙасаҡ. Ҡар яуыуы һәм елдең секундына 15-17 метрға тиклем көсәйеүендә төрлө көсөргәнешлелектә буран булыуы көтөлә. Синоптиктар һауа торошоноң боҙолоуын күҙаллай: юлдарҙа боҙлауыҡ булыуы, ҡар һалыуы, күренеүсәнлектең насарайыуы ихтимал. Һыуыҡ фронт һауа температураһының минус 15-20, ҡала ситендә 23 градусҡа тиклем кинәт түбәнәйеүенә килтерәсәк.
«Ҡалала йәшәүселәрҙе һәм ҡунаҡтарҙы йылытыу ҡорамалдары менән ҡулланғанда янғын хәүефһеҙлеге ҡағиҙәләрен үтәргә, электр селтәрҙәрен артыҡ йөкләмәҫкә саҡырабыҙ. Автоһәүәҫкәрҙәргә ҡала ситенә сығыуҙан туҡталып торорға һәм тиҙлек режимын үтәргә кәңәш ителә», — тип мөрәжәғәт итә граждандарға Өфөнөң «112-се Ҡотҡарыу хеҙмәте».


text:
Владимир Путин Мөрәжәғәтнамәһендә иҡтисадта дәүләтте көсәйтеү мәсьәләләре иң мөһиме – Башҡортостан Президенты
ӨФӨ, 2014 йыл, 4 декабрь. /«Башинформ» мәғлүмәт агентлығы/.
4 декабрҙә Башҡортостан Президенты Рөстәм Хәмитов Рәсәй Федерацияһы Президенты Владимир Путиндың Федераль Йыйылышҡа йыллыҡ Мөрәжәғәтнамәһен уҡып ишеттереү тантанаһында ҡатнашты, тип хәбәр иттеләр республика башлығының матбуғат хеҙмәтенән.
Ҙур Кремль һарайының Георгий залында уҙған тантанала Федерация Советы ағзалары, Дәүләт Думаһы депутаттары, Хөкүмәт ағзалары, Конституция һәм Юғары судтар етәкселәре, губернаторҙар корпусы, Федерация субъекттарының закондар сығарыу йыйылыштары рәйестәре, традицион конфессиялар башлыҡтары, йәмәғәт эшмәкәрҙәре, шул иҫәптән төбәктәр Йәмәғәт палаталары башлыҡтары, эре киң мәғлүмәт саралары етәкселәре ҡатнашты.
Дәүләт башлығының Мөрәжәғәтнамәһенә комментарий биреп, Рөстәм Хәмитов документта иң мөһиме — «ул иҡтисади үҫеш, иҡтисади база булдырыу менән бәйле мәсьәләләр, социаль бурыстар: мәғариф, һаулыҡ һаҡлауҙы хәл итеү менән бәйле мәсьәләләр», тип билдәләне.
— Яңғырап үткән эре торама пункттарҙа мәктәптәр етмәү темаһы айырым билдәләнә. Республика өсөн дә ул көнүҙәк. Атап әйткәндә, Өфөлә, Стәрлетамаҡта, бер нисә ҡалала бөтөнләй мәктәптәр етмәй. Балалар икенсе сменала уҡый. Бынан тыш, эшҡыуарлыҡҡа административ баҫымдың көсһөҙләнеүе менән бәйле мәсьәләләрҙе билдәләр инем, — тине республика башлығы. — Бер нисә көн элек кенә был теманы республика Президенты ҡарамағындағы Эшҡыуарлыҡ буйынса советта тикшерҙек. Бөгөн Рәсәй Президентының хоҡуҡ һаҡлау органдары, тикшереүсе контроль, күҙәтеү структуралары яғынан эшҡыуарлыҡҡа баҫымды кәметеү темаһын хуплауын сираттағы тапҡыр ишеттек. Ысынлап та, бөгөн был күренеш юҡҡа сығарылмаған. Әлбиттә, эшҡыуарҙар бик яфалана һәм тулы көскә үҙ эшмәкәрлеген асып ебәрә алмай. Бынан тыш, бюджет структураларын, ойошмаларын ныҡ контролдә тоторға һәм күҙәтергә кәрәкмәүҙе ишеттем, сөнки унда ла административ баҫым ҡарашынан ныҡ ҡына яңылышлыҡтар була. Капиталды амнистиялау менән бәйле мәсьәләләр хаҡында әйтер инем. Ысынлап та, кешеләрҙең быяла банкыларҙа һәм матрас аҫтарында ресурстары күп, ә иң мөһиме сит илдәрҙә ғәйәт ҙур ресурстар һаҡлана, улар ҡайтып илебеҙ иҡтисадына эшләргә тейеш. Был фекер бик мөһим. Аҡсаларҙы ҡайтарыу илдең иҡтисади үҫешенә булышлыҡ итәсәк, был бөгөн бөтөнләй ап-асыҡ. Шулай итеп: иҡтисад, иҡтисад, иҡтисад. Аҙыраҡ өлөштә – сәйәсәт, күберәгендә – иҡтисад. Был ҡараштан дәүләтте көсәйтеү мәсьәләләре, һис шикһеҙ, Мөрәжәғәтнамәлә иң мөһиме булып тора.
Төбәктәрҙең бизнес өсөн технологик парктар, инфраструктуралар булдырыуға федераль үҙәктән ярҙам алыу мөмкинлектәре тураһында Мөрәжәғәтнамәләге өҙөккә комментарий биреп, Рөстәм Хәмитов былай тине:
— Һис шикһеҙ, беҙ был программаларҙа ҡатнашабыҙ. Федераль үҙәк индустриаль парктар төҙөүгә сығымдарҙы ҡаплаясаҡ. Ғәмәлдә нимә килеп сыға? Төбәктәр бөгөн индустриаль парктар төҙөй, был программала ҡатнашыусы резиденттарға ташламалар бирә. Рәсәй Федерацияһы ла яңы предприятиелар барлыҡҡа килеүҙән өҫтәмә һалымдар ала башлай. Ошо һалымдар федераль бюджетҡа бара, ә Рәсәй Федерацияһы субъекттары унан бер нимә лә алмай. Сығымдарҙан һәм яңы эш урындары булдырыуҙан тыш, башҡа «плюстар» юҡ. Шуға күрә бөгөн беҙ был программаларҙа ҡатнашасаҡбыҙ. Индустриаль парктарыбыҙ федераль бюджеттан яҡшы ярҙам аласағына ышанабыҙ.
2015 йылды йөрәк-ҡан тамырҙары ауырыуҙары менән көрәшеү буйынса милли программаларҙы ғәмәлгә ашырыу йылы тип иғлан итеүгә ҡағылғанда, төбәк башлығы, был ауырыуҙар «илебеҙ һәм республикабыҙ өсөн ғәйәт ҙур проблема», тип билдәләне.
— Тағы ла бер һанды билдәләп үткем килә: Рәсәй Федерацияһында уртаса ғүмер оҙайлығы – 71 йәштән саҡ ғына күберәк. Ә Президент һанды 74 йәшкә еткереү бурысы ҡуйҙы. Беҙҙең республикала ул 69,8 йәш тәшкил итә. Беҙ уртаса ғүмер оҙайлығы буйынса 70 йәшлек сиккә генә етеп киләбеҙ. Һис шикһеҙ, тағы ла бер ҡат ҡабатлайым, һаулыҡ һаҡлау, медицина секторының бөтә хеҙмәткәрҙәре лә үлем осраҡтарын кәметеүгә яуаплы. Яҡшы уртаса ғүмер оҙайлығы һанына тиҙерәк етергә тейешбеҙ. Һаулыҡ һаҡлауҙы ойоштороусыларҙан да, баш табиптарҙан да үҙ эштәрен үтәүҙе ҡаты рәүештә талап итәсәкмен. Бөгөн формализм күп. Һис шикһеҙ, был өлөштө лә тәртипкә килтерәсәкбеҙ, — тип айырып әйтте Рөстәм Хәмитов.


text:
“Үтә аҡыллы ташбаштар” нисек “Шоңҡар”ҙы батыра?
- Подробности
- Опубликовано 05.08.2012 14:34
“Шоңҡар” журналының 7-се һанында сыҡҡан “Иҫке тырма, яңы баш» мәҡәләһен уҡығандан һуң, уның авторы “үтә аҡыллы ташбаш” позицияһын яҡлап сығыш яһағанын аңланым.
Мәҡәлә нимәнән ғибәрәт һуң? Мәскәүҙәге ҡышҡы һәм яҙғы ваҡиғаларға үҙенсә комментарий биреп, Мансур Ҡаҙаҡаев исемле йәш журналист ул ваҡиғаларға ҡарата үҙенең позицияһын формалаштырып ҡараған.
Башҡорт журналистарының Мәскәүҙәге “аҡ таҫма” хәрәкәтенә ҡарата ниндәйҙер мөнәсәбәт белдереүен күптән көттөм. Ләкин, ҡыҙғанысҡа ҡаршы, “Шоңҡар” журналы белдергән позиция ҡоллоҡ психологияһының бер миҫалы ғына булып сыҡты.
“Үтә аҡыллы” булғас, был позиция бер ҙә аныҡ түгел. Бер яҡтан, автор Мәскәүҙәге “бола” күтәреүселәрҙе яманлай, уларҙың идеологияһы һәм көслө лидерҙары юҡлығын тәнкитләй, уларҙы “буласаҡ енәйәттәрҙә” ғәйепләй. Икенсе яҡтан, Мәскәү “бунтарҙарының” файҙалы яғын да ҡарай. Ләкин мәҡәләнең һығымтаһы бигерәк мәғәнәһеҙ килеп сыҡҡан: автор фекере буйынса, власть менән оппозицияның маҡсаты – үҙҙәренең кеҫәләрен ҡалынайтыу. Шуға тик ултырайыҡ, стратегия төҙөп, шарттар барлап. Шул саҡта, бәлки, ваҡыт үтеп, яңы дөрөҫ йәмғиәт формалашыр, “тормоштағы быуындар алмашыныуы процесы сәбәпле, түрәләребеҙ ҙә үҙгәрәсәк”.
Ай-һай, «Шоңҡар»ыбыҙҙың ҡанатын киҫеп, “үтә аҡыллы ташбаштар” уны тәрәнгә батыра башламағанмы тип, уйлап ҡуйҙым. Ҡыҙғанысҡа ҡаршы, мәҡәлә авторы башындағы “үтә аҡыллылыҡ” бигерәк аяуһыҙ һөҙөмтәләр бирә. Мәҫәлән, йәш журналист бунтарҙар араһында «көслө лидер» булмауын тәнҡитләп, беҙгә … Сталин миҫалын килтерә. Мәҡәләнән өҙөк: «СССР дәүләтенә заманына сикһеҙ уңыш йылмайған: Сталин коммунизм идеяһын күтәреп алып, үҙенең власына дәғүә итә алыусыларҙың барыһын да юҡҡа сығарғандан һуң, илде ҡаты ҡулы аҫтында берләштереү менән булыша башлай». Был өҙөктө уҡып, «Шоңҡар» журналын алдырыу кәрәклегенә шикләнә башланым. Залимды маҡтап, уның миллионлаған ғәйепһеҙ кешеләрҙе юҡҡа сығарыуын хуплап, “Шоңҡарсылар” уҡыусыны ниндәйҙер аҡылһыҙ бер йән эйәһе итеп күрә, түгелме?
Һуңғы ваҡытта, телевизорҙан ташып торған алдау күп милләттәштәремдең баштарына һуҡҡан. Йәш егеттәр һәм ҡыҙҙар төрлө ялған мәғлүмәт тулҡындарында йөҙөп, дөрөҫлөк табыуына өмөт юғалтып, «үтә аҡыллы ташбаштар»ға әйләнгән. Ләкин ысынында, уларҙың баштарында тәрән аҡыллылыҡ түгел, ә һис шикһеҙ, информацион “бутҡа” ҡайнай, тип уйлайым. Ҡыҙғанысҡа ҡаршы, Мәскәү ваҡиғалары буйынса башҡорт журналистарының позицияһын сағылдырыу бурысы тап ошондай бешмәгән авторға бирелгән…
Ҡараташ


text:
Төбәктә «Үҫәргән батыры» турнирының иң яҡшы көрәшселәре билдәләнде
Ейәнсура районында милли көрәш буйынса «Үҫәргән батыры — 2013» район-ара турниры үтте. Сараны ойоштороусылар булып Дәүләт Думаһы депутаты Марсель Йосопов ярҙамында «Бөтә Рәсәй билбау көрәше федерацияһы» физкультура-спорт йәмәғәт ойошмаһы һәм Ейәнсура районы хакимиәте сығыш яһаны.
Ҡасандыр шағир, йәмәғәт эшмәкәре Булат Ишемғолов призына турнир булараҡ үткәрелгән «Үҫәргән батыры» йыл һайын иң яҡшы көрәшселәрҙе йыя. Быйыл турнирҙа Ейәнсура, Күгәрсен, Баймаҡ һәм Хәйбулла райондарынан һигеҙ команда ҡатнашты.
Һөҙөмтәлә үҫмерҙәр араһында абсолют батыр тип — Баймаҡ районынан Айгиз Суфиянов, ололар араһында Ейәнсура районынан Наил Хәмиҙуллин танылды. Наил Хәмиҙуллинға Рәсәй билбау көрәше федерацияһы президенты Морис Йосоповтан ҡамсат бүрек тапшырылды.
Еңеүселәр һәм призерҙар кубоктар, миҙалдар һәм приздар менән наградланды. Шулай итеп, төрлө номинацияларҙа Айбулат Аслаев, Сыңғыҙ Ишмөхәмәтов, Наил Хәмиҙуллин, Хәсән Әбсәләмов, Айгиз Зәйнетдинов, Ғәҙел Ғәлин, Хөрмәтулла Исмәғилев еңеүсе тип танылды. «Тамашасы һөйөүе призы»на Бәхтийәр Сыртланов һәм Динис Дәүләтбәков лайыҡ булды. Турнирҙың иң йәш батыры Айбулат Аслаевҡа «Аҡбуҙат» журналының махсус призы тапшырылды.


text:
Мәскәүҙәге һәм Санкт-Петербургтағы Башҡортостан студенттары һәм аспиранттары ассоциацияһы үҙенең биш йыллығын билдәләй
ӨФӨ, 2015 йыл, 6 март. /«Башинформ» мәғлүмәт агентлығы, Эльмира Сабирова/.
Мәскәүҙәге һәм Санкт-Петербургтағы республикабыҙ студенттары һәм аспиранттары ассоциацияһы үҙенең биш йыллығын билдәләй. Тантаналы сара 15 мартта Рәсәй баш ҡалаһының «Арбат» мәҙәни-күңел асыу үҙәгендә үтә. Был көндө ҡунаҡтар алдында республиканың сәнғәт оҫталары, атап әйткәндә, Башҡортостандың халыҡ артисы Роберт Юлдашев, йәш йырсы Радик Юлъяҡшин һәм «Заман» этно-проекты сығыш яһаясаҡ, Хәбир Сөләймәновтың «Башгизхан» китабының һәм ассоциация проекттарының исем туйы уҙғарыласаҡ.
Сара сиктәрендә «Мираҫ» фонды конкурсы еңеүселәрен бүләкләү тантанаһы ҡаралған. Фонд рәйесе, Дәүләт Думаһы депутаты Сәлиә Мырҙабаева фән, йәмәғәт эшмәкәрлеге, спорт һәм сәнғәт өлкәләрендә үҙҙәрен күрһәткән 11 иң яҡшы студентҡа аҡсалата премия һәм дипломдар тапшырасаҡ.
Ассоциацияны ҡотларға билдәле сәйәсмәндәр, мәҙәни һәм йәмәғәт эшмәкәрҙәре киләсәк.
— Ойошманың маҡсаты — республика йәштәре өсөн яңы мөмкинлектәр асыу. Беҙ Башҡортостандан ситтә белем алыусы студенттар тыуған төйәктәре менән бәйләнешен юғалтмаһын, үҫеп килеүсе быуын менән мәғариф эшмәкәрлеге алып барһын өсөн тырышабыҙ. Был көндө ассоциацияға ошо идеяға ышанған һәм башланғыстарыбыҙға ярҙам күрһәтеүселәр йыйыласаҡ, — тип һыҙыҡ өҫтөнә алды ойошма етәксеһе Азат Бәҙрәнов.
Ассоциация Мәскәүҙә башҡорт йәштәрен милли-мәҙәни яҡтан үҫтереүгә этәргес булып тора, тип өҫтәне ул. Йыл һайын бында «Һылыуҡай» гүзәллек бәйгеһе һәм студент командалары араһында КВН үткәрелә, студенттарҙың «Саптар» ҡурайсылар ансамбле ойошторолған. Башҡортостандың халыҡ артисы, Рәсәйҙең атҡаҙанған артисы Азат Айытҡолов уларға оҫталыҡ дәрестәре бирә.
Ассоциацияның эшмәкәрлеге Мәскәүҙә башҡа төбәктәрҙең йәштәр ойошмалары һәм башҡа милләт вәкилдәре өсөн өлгө булып тора. Былтыр Рәсәй Федерацияһының Йәмәғәт палатаһы уның тәжрибәһен бөтә илдә таратырға тәҡдим итте.
Ойошма киләсәктә Мәскәүҙә башҡорт теле курстарын асырға, илдең баш ҡалаһында белем алыусы башҡорт студенттары араһында көрәш буйынса турнир үткәрергә, эшҡыуарлыҡ клубын булдырырға ниәтләй.
«Мәскәүҙәге һәм Санкт-Петербургтағы студенттар һәм аспиранттар ассоциацияһы» төбәк-ара йәмәғәт ойошмаһы 2009-2010 йылдарҙа илдең юғары уҡыу йорттарында белем алыусы йәштәр тарафынан булдырылған. Ул баш ҡалала республиканың кадрҙар потенциалын үҫтереү һәм Башҡортостан студенттарын социалләштереү маҡсатында ойошторолған. Бөгөнгө көндә ул Рәсәй ҡалаларында 2000-дән ашыу кешене берләштерә.


text:
Республикала 12 көн инде урман янғындары юҡ
Башҡортостанда 12 көн инде урман янғындары юҡ. Был хаҡта «Башинформ» агентлығына БР Урман хужалығы министрлығының матбуғат хеҙмәтенән хәбәр иттеләр. Һуңғы осраҡ 1 июлдә Инйәр урман хужалығында теркәлгән. Янғын шунда уҡ һүндерелгән.
28 июндә Башҡортостанда махсус янғынға ҡаршы режим бөтөрөлдө. Шуға ҡарамаҫтан, министрлыҡ һәм урман хужалыҡтары хеҙмәткәрҙәре республика урмандары торошон даими контролдә тота.
— 800 самаһы кеше үҙҙәренең маршруттарында патрулгә сыға, һауанан контроль көн аша башҡарыла, — тине БР Урман хужалығы министрлығының матбуғат секретары Айбулат Ғәйнуллин.
Йыл башынан алып Башҡортостандың урман хужалығы биләмәһендә йәмғеһе 59 янғын булған, 384 гектарҙа урман янған. Кеше факторы арҡаһында 28 янғын сыҡҡан, дүртеһе – йәшен разряды арҡаһында, тағы ла шул самаһы – ауыл хужалығы ерҙәренә үрт һалыу һөҙөмтәһендә.
— Уҙған йылдың ошо уҡ осоро менән сағыштырғанда быйыл урман янғындары республикала — биш тапҡырға, зыян күргән майҙандар 12 тапҡырға кәмерәк, — тип билдәләне Айбулат Ғәйнуллин.


text:
Башҡортостанда «Айыҡ ауыл-2013» конкурсы старт ала
Башҡортостанда 11 мартта «Айыҡ ауыл-2013» конкурсы старт ала. Өфөгә Мәскәүҙән махсус ҡунаҡ — «Халыҡ айыҡлығы өсөн көрәш союзы» бөтә Рәсәй йәмәғәт ойошмаһы рәйесе, «Айыҡ Рәсәй» федераль проекты рәйестәше Владимир Жданов килә.
«Айыҡ ауыл» конкурсы «Берҙәм Рәсәй» партияһы ярҙамында 2012 йылда старт алған «Айыҡ Рәсәй» федераль проектын тормошҡа ашырыу сиктәрендә үткәрелә.
Алкоголле эсемлектәр һәм башҡа наркотиктар ҡулланыуҙы кәметеү буйынса йәмәғәтселектең һәм дәүәләттең тырышлыҡтарын берләштереү проекттың төп маҡсаты булып тора. Уның сиктәрендә халыҡ өсөн профилактик лекциялар, семинарҙар, айыҡлыҡ дәретәре үткәреү планлаштырыла.


text:
Баш ҡалала тәүге тапҡыр «Evraziya Fashion Day» модельерҙар һәм дизайнерҙар конкурсы уҙғарыла
ӨФӨ, 2015 йыл, 20 июль. /«Башинформ» мәғлүмәт агентлығы, Ләйлә Аралбаева/.
Өфөлә тәүге тапҡыр «Evraziya Fashion Day» Халыҡ-ара модельерҙар һәм дизайнерҙар конкурсы уҙғарыла. Проектты Башҡортостан күргәҙмәләр компанияһы булышлығында билдәле Өфө моделе Эльвира Ишморатова һәм уның «Стихия» ҡатын-ҡыҙҙар студияһы әҙерләй. Конкурстың төп номинацияларының береһе «Башҡортостан легендалары һәм әкиәттәре» темаһына сәхнә образы» тип атала. «Күптәнән инде Рәсәйгә ҡушылған, шул уҡ ваҡытта үҙенең үҙенсәлеген юғалтмаған халыҡтың мәҙәниәте әкиәттәрҙә, йолаларҙа сағылыш тапҡан. Быларҙың барыһын да мәҙәниәтебеҙ өлгөһөндә күрһәтәһе килә», — ти Эльвира.
Эльвира Ишморатованың «Evraziya Fashion Day» тип исемләнгән эше «Халҡым даны-2015» башҡорт йәштәре проекттары конкурсында «Матурлыҡ һәм мода өлкәһендә иң яҡшы ижади проект» номинацияһында дипломға лайыҡ булды. Ҡырмыҫҡалы районында үткән башҡорт йәштәре һабантуйында бәйгегә йомғаҡ яһалды.
Эльвира Ишморатова конкурсҡа өс проект тәҡдим иткән. Икенсе эше — Баймаҡ районы Талҡаҫ күлендәге Халыҡ-ара фестиваль сиктәрендә «Стихия» беренсе интерактив проекты. Был проект федераль матбуғат сараларында киң яҡтыртылды, Эльвира иһә «Башҡортостандың ҡатын-ҡыҙҙар символы» һәм топ-модель статусына эйә булды. Фестивалдең маҡсаты — ҡатын-ҡыҙҙың эске һәм тышҡы гүззәлегенең гармонияһын, әхлаҡи ҡиммәттәрҙе сағылдырыу, эске туризмдың үҫешенә ярҙам итеү.
«Тәүге халыҡ-ара график роман» тип аталған өсөнсө проект Башҡортостан менән Ҡытай араһындағы хеҙмәттәшлеккә бәйле. Ул билдәле бокссылар Цзоу Шимин, Хәбир Сөләймәнов һәм модель Эльвира Ишморатованың тормошонда булған ысын ваҡиғаларға нигеҙләнеп төшөрөлгән комикстарҙан тора.


text:
Фото:
Өфөлә Билдәһеҙ һалдат көнөн билдәләнеләр
Фото:
Өфөлә тәүге тапҡыр Билдәһеҙ һалдат көнөн билдәләнеләр. Календарҙа рәсми бындай байрам юҡ, әммә Рәсәйҙең эҙәрмәндәр хәрәкәте вәкилдәре, 3 декабрҙе Билдәһеҙ һалдат көнө итеп иғлан итергә, тигән тәҡдим менән сығыш яһаны. Инициативаны Башҡортостан Республикаһы эҙәрмәндәр отрядтарының Төбәк йәмәғәт фонды хуплап сыҡты.
Өфөнөң «Обелиск» эҙәрмәндәр отряды командиры Елена Вязовцева һөйләүенсә, Фондта ҡатнашыусылар шишәмбе, 3 декабрҙә, яу яланында ятып ҡалған бөтә Ватанды һаҡлаусылар иҫтәлегенә Өфөнөң Еңеү паркындағы Мәңгелек утҡа сәскәләр һалды. Тантанала Башҡортостан Республикаһының йәштәр сәйәсәте һәм спорт министры урынбаҫары Александра Акулинина, эҙәрмәндәр хәрәкәте активистары, Республика Хәрби Дан музейы хеҙмәткәрҙәре ҡатнашты.
Иҫтәлекле көн датаһы осраҡлы ғына һайланмаған, 1966 йылдың 3 декабрендә Мәскәү эргәһендә немец ғәскәрҙәрен тар-мар итеүҙең 25 йыллығын билдәләгәндә Ленинград шоссеһының 41-се километрындағы туғандар ҡәберлегенән билдәһеҙ һалдат мәйете тантаналы рәүештә Александров баҡсаһына күсереп ерләнә.
Билдәһеҙ һалдат көнөн булдырыу зарурлығы шуның менән аңлатыла: «Хәтер китабы»нда Бөйөк Ватан һуғышынан әйләнеп ҡайтмаған совет һалдаттарының осһоҙ-ҡырыйһыҙ исемлегендә күп фамилияларҙың ҡаршыһында «хәбәрһеҙ юғалған» тип яҙылған. Һәләк булғандарҙың ерләү урыны күрһәтелмәгән. Уларҙың мәйеттәре яландарҙа, урмандарҙа, һаҙлыҡтарҙа ятып ҡалған Бик аҙҙарының ғына исемдәрен ҡайтарыуға өлгәшелә, ҡалғандары «билдәһеҙ һалдаттар» булып ҡала.


text:
Республика ҡурайсылар бәйгеһе Гран-прийын Сибайҙан Нурғәли Кәйекбирҙин яуланы
«Бәйге» ҡурайсылар конкурсы Гран-прийын Сибайҙан Нурғәли Кәйекбирҙин яуланы. Мәғлүм булыуынса, был ижади ярыш Х юбилей республика Ҡурай байрамы сиктәрендә Октябрьский ҡалаһында үткәрелде. Әгәр былтыр унда 160 самаһы кеше ҡатнашһа, быйыл иһә Башҡортостандың алты ҡалаһынан һәм 19 районынан, шулай уҡ Силәбе һәм Ырымбур өлкәләренән 230-ҙан ашыу башҡарыусы үҙ оҫталығын күрһәтергә йыйылды.
"16 йәштән өлкәнерәк солистар" номинацияһында Дүртөйлөнән Инсур Йосопов (I урын), өфөлөләр Рәдиф Бохарбаев, Венер Йылҡыбаев, Учалы районынан Фәйез Шәрипов (II урын), Өфөнән Ғаяз Ялмурзин, Самат Кинйәбаев, Марсель Вахитов, Баймаҡ районынан Айнур Әминев (III урын) жюриҙың иң юғары баһаһына лайыҡ булды.
«Халыҡ ижадына тоғролоҡ өсөн» дипломын Силәбе өлкәһенән Денис Хәлимовҡа тапшырҙылар.
16 йәштән кесерәк солистарҙан өфөлө Арыҫлан Оморҙаҡов (I урын), Туймазынан Альберт Лотфуллин һәм Өфөнән Айназ Низаметдинов (II урын), Дүртөйлөнән Азат Хазиев, Әбйәлил районынан Азамат Итикәев, Өфөнән Мөхәмәт Ураҙбаев (III урын) билдәләнде.
Кесе йәштәгеләр төркөмө ансамблдәре араһында «Берҡаҙан» (Дәүләкән районы), «Хазина» (Туймазы), «Йәнгүзәй» (Баймаҡ районы), «Ҡолонсаҡ» (Шишмә районы), «Сатҡылар» (Йәрмәкәй районы), «Ялан моңдары» (Хәйбулла районы) коллективтары, шулай уҡ Дүртөйлө, Борай, Баҡалы райондарынан коллективтар "Бәйге" лауреаттары булды.
Ырымбур өлкәһенең Александровский районынан «Инеш» ҡурайсылар ансамбле диплом менән билдәләнде.
Өлкән йәштәгеләр төркөмөндә призлы урындар Сибай сәнғәт колледжынан ҡурайсылар ансамбленә, «Байыҡ» (Сибай) һәм «Аманат» (Октябрьский) коллективтарына бирелде.
Сараны ойоштороусылар — Башҡортостан Республикаһының Мәҙәниәт һәм милли сәйәсәт министрлығы һәм Октябрьский ҡалаһы хакимиәте.


text:
Рәсәй Үҙәк һайлау комиссияһы 2014 йылдағы һайлауҙар буйынса 4 сентябрҙән «ҡыҙыу линия» аса
ӨФӨ, 2014 йыл, 2 сентябрь. /«Башинформ» мәғлүмәт агентлығы, Ғәлиә Нәбиева/.
2014 йылдың 4 сентябренән алып 14-нә тиклем көн һайын иртәнге 9-ҙан көндөҙгө 1-гә тиклем һәм көндөҙгө 2-нән киске сәғәт 6-ға тиклем (Мәскәү ваҡыты буйынса) Рәсәй Үҙәк һайлау комиссияһының «ҡыҙыу линия» эше ойоштороласаҡ, тип хәбәр ителә ведомство сайтында. «Ҡыҙыу линия»ның күп каналлы телефоны: (495) 606-98-88.
Республика халҡы шылтыратып һайлауҙар менән бәйле мәсьәләләр буйынса консультация алай, шулай уҡ һайлау ҡануниәтен боҙоу факттары тураһында хәбәр итә ала.
Иҫегеҙгә төшөрәбеҙ, республиканың закондар сығарыу йыйылышына депутаттар һайлауҙарҙа Рәсәй Үҙәк һайлау комиссияһының «ҡыҙыу линия»һына 1000-дән ашыу шылтыратыу булды. Линия 2013 йылдың 1 июленән алып эшләне.
«Ҡыҙыу линия»ға мөрәжәғәттәр күбеһенсә һайлау кампанияһының этабынан торҙо.


text:
Башҡортостанда 1 сентябрҙә 44,5 мең уҡыусы беренсе класҡа бара
Быйыл Башҡортостанда беренсе класҡа 44,5 мең уҡыусы бара. Республиканың Мәғариф министрлығынан хәбәр итеүҙәренсә, был һан былтырғыға ҡарағанда бер аҙға юғарыраҡ, үткән йылда 44 435 бала тәүгә мәктәпкә барғайны.
Йола буйынса, был көндө республиканың белем биреү учреждениеларында тантаналы линейкалар һәм саралар үтә.
Шул уҡ ваҡытта РФ Мәғариф һәм фән министрлығы быйыл яҙ мәктәпкә яҙылыу ҡағиҙәләренә бер аҙ үҙгәрештәр индерҙе. Тәү сиратта мәктәпкә беркетелгән территорияла йәшәүсе балалар ҡабул ителә. Улар өсөн яҙылыу 1 мартта башланып, 31 июлгә тиклем дауам итте. Ҡалған балалар, уҡыу йортонда буш урындар булған осраҡта, 1 августан 5 сентябргә тиклем яҙыла.
Баланы мәктәпкә биреү өсөн ата-әсәләрҙән ғариза һәм шәхесте раҫлаусы документ, йәки Рәсәйҙә сит ил гражданының шәхесен раҫлаусы документ кәрәк.
Әгәр бала мәктәпкә беркетелгән территорияла йәшәһә, үҙең менән баланың тыуыу тураһында таныҡлығын, шулай уҡ йәшәү урыны буйынса теркәлеү тураһында таныҡлығын алып килеү мотлаҡ. Бала мәктәпкә беркетелгән территорияла теркәлмәгән булһа, теркәлеү тураһында таныҡлыҡ талап ителмәй.
Әгәр яҡындағы мәктәп администрацияһы балаға урын бүлмәй йәки башҡа төрлө ҡағиҙәләрҙе боҙа икән, ата-әсәләргә тейешле муниципаль район йәки ҡала округының мәғариф өлкәһендәге урындағы үҙидара органдарына мөрәжәғәт итеү тәҡдим ителә.
Бынан тыш, документҡа ярашлы, баланы дөйөм белем биреү мәктәбенә ҡабул итеү өсөн медицина карталары һәм бала сәләмәтлеге тураһындағы башҡа документтар талап ителмәй.


text:
Башҡортостанда торлаҡ төҙөлөшө темптары арта
Башҡортостанстат мәғлүмәттәренә ярашлы, Башҡортостанда 2012 йылдың ғинуар-апрелендә 4200 фатир сафҡа индерелгән. Уларҙың дөйөм майҙаны — 403,8 мең квадрат метр, был уҙған йылдың ошо уҡ осорона ҡарата 110,1 процентты тәшкил итә.
Быйыл төҙөлгән торлаҡтың төп өлөшө әүәлгесә шәхси төҙөүселәргә тура килә. Торлаҡ төҙөлөшө структураһында кешеләрҙең үҙ аҡсаһына һәм кредиттар ярҙамында сафҡа индерелгән торлағы 85,9 процентты тәшкил иткән. Граждандар дөйөм майҙаны 346,8 мең квадрат метрлыҡ 3255 йорт төҙөгән.
БР Төҙөлөш һәм архитектура буйынса дәүләт комитетының матбуғат хеҙмәтендә аңлатыуҙарынса, йыл башынан алып ауыл ерендә дөйөм алғанда 218 мең «квадрат» торлаҡ йорт төҙөлгән. Ҡала ерендә – 185 мең. Волга буйы федераль округы төбәктәре араһында Башҡортостан 2012 йылдың дүрт айында файҙаланыуға тапшырылған йорттар буйынса – өсөнсө, йәш башына торлаҡты сафҡа индереү буйынса бишенсе урында тора.


text:
Рөстәм Хәмитов Башҡортостан буйынса Эске эштәр министрлығы коллегияһында ҡатнаштыФото: Андрей Старостин
Рөстәм Хәмитов Башҡортостан буйынса Эске эштәр министрлығы коллегияһында ҡатнашты
Рөстәм Хәмитов Башҡортостан буйынса Эске эштәр министрлығы коллегияһында ҡатнаштыФото: Андрей Старостин
ӨФӨ, 2015 йыл, 27 ғинуар. /«Башинформ» мәғлүмәт агентлығы, Ольга Мортазина/.
26 ғинуарҙа Башҡортостан Башлығы республика буйынса Эске эштәр министрлығы коллегияһы ултырышында ҡатнашты.
Хоҡуҡ һаҡлау эшмәкәрлеген камиллаштырыу бурыстары хаҡында һөйләгәндә Рөстәм Хәмитов тәү сиратта иҡтисади енәйәтселекте бөтөрөү һәм иҡтисади, социаль проекттарҙы тормошҡа ашырыу өсөн бүленгән бюджет ресурстарын һаҡлау буйынса эште атаны.
Дөйөм алғанда, былтыр дәүләт структураларындағы коррупция енәйәтселеген асыу 20 процентҡа артҡан. Ришүәт биреүҙең теркәлгән факттары һаны 11 процентҡа күтәрелгән. «Һандарҙың артыуы хоҡуҡ һаҡлау системаһының ошо йүнәлештә яҡшы эшләүе тураһында һөйләй», — тип билдәләне Башҡортостан Башлығы.
Башҡортостан Башлығы йәмәғәт хәүефһеҙлеген тәьмин итеүҙең мөһимлеген әйтеп үтте, «Хәүефһеҙ төбәк» комплексының мөмкинлектәрен киңерәк файҙаланырға, йәмәғәт урындарында видеокүҙәтеү системаһын үҫтерергә тәҡдим итте. «2015 йыл — Бөйөк Еңеүгә 70 йыл, ШОС һәм БРИКС, «Рәсәй — Ҡаҙағстан йылы». Республика меңдәрсә ҡунаҡты ҡабул итәсәк, Өфөләге яңылыҡтар донъя киң мәғлүмәт сараларының иғтибарында буласаҡ. Беҙҙең бурысыбыҙ — хоҡуҡ тәртибен һәм хәүефһеҙлекте тәьмин итеү, экстремизм, терроризм күренештәренә, тәртипһеҙлеккә юл ҡуймау. Бының өсөн һеҙҙең тәжрибәгеҙ етерлек», — тине ул.
2014 йылда республика эске эштәр органдарының матди-техник базаһын нығытыуға 330 миллион һум аҡса бүлде: был яғыулыҡ-майлау материалдары һәм яңы автомобилдәр. Ҡала һәм райондарҙағы полиция бүлектәре биналарын реконструкциялауға һәм төҙөүгә 309 миллион һум бүленде. Ошо проекттарҙы ғәмәлгә ашырыу дауам итәсәк, тине Рөстәм Хәмитов.


text:
Һауа торошо водителдәрҙе ҡыуандырмаясаҡ
Синоптиктар алдағы ял көндәрендә водителдәр өсөн һауа торошо насар буласаҡ, тип күҙаллай. 8 — 10 апрелдә Башҡортостанда, шулай уҡ күрше төбәктәр – Татарстан, Ырымбур өлкәһе территорияларында – ҡарлы ямғыр көтөлә. Ошоноң менән бәйле Һамар — Өфө — Силәбе автомобиль магистрале идаралығы водителдәрҙе юлдарҙа ауырлыҡтар булыуы хаҡында иҫкәртә.
Башҡортостан биләмәһендә М-5 «Урал», М-7 «Волга», Р-240 «Өфө-Ырымбург» автотрассалары буйлап хәрәкәт итеүгә бәйле барлыҡ һорауҙар буйынса тәүлек әйләнәһенә эшләүсе (347) 228-12-18 телефон линияһына мөрәжәғәт итергә мөмкин.


text:
Өфөлә дөйөм ҡала өмәһе үтә
Бөгөн Өфөлә территорияларҙы санитар таҙартыу һәм төҙөкләндереү буйынса икенсе дөйөм ҡала өмәһе үтә. Ғәҙәттәгесә, унда торлаҡ эксплуатациялау участкалары, предприятие һәм ойошма хеҙмәткәрҙәре, урындағы халыҡ, шул иҫәптән йәштәр ҡатнаша.
Иҫегеҙгә төшөрәбеҙ, бығаса 21 апрелдә беренсе яҙғы өмә үткәреү тураһында хәбәр ителгәйне. Әммә йылы һауа шарттары арҡаһында, баш ҡалала иғлан ителгән территорияларҙы таҙартыу һәм төҙөкләндереү айлығы сиктәрендә планлаштырылған эштәрҙе тиҙләтеү маҡсатында, урамдарҙы һәм ихаталарҙы тәртипкә килтереү буйынса күләмле эштәрҙе бер аҙнаға алдараҡ үткәрергә ҡарар ителде.
Бер аҙна элек беренсе экологик өмәлә яҡынса 120 мең өфөлә ҡатнашты.
Өфөнөң Коммуналь хужалыҡ һәм төҙөкләндереү идаралығынан хәбәр итеүҙәренсә, быйыл яҙ көнө баш ҡалала йәмғеһе өс дөйөм ҡала өмәһен үткәреү ҡаралған. Һуңғы яҙғы өмә Өфөлә 19 майҙа үтәсәк.


text:
Фото:
Өфөнөң «Урал» галереяһында сигелгән рәсемдәр күргәҙмәһе асылды
Фото:
ӨФӨ, 2014 йыл, 7 ноябрь. /«Башинформ» мәғлүмәт агентлығы, Ләйлә Аралбаева/.
Өфөнөң «Урал» галереяһында 7 ноябрҙә ҡаланың «Илһам» сигеүселәр клубының сигелгән картиналарҙан торған күргәҙмәһе асылды. Экспозиция ижади коллективтың 10 йыллығына арналған. Оҫта ҡатын-ҡыҙҙар төрлө техниканы ҡуллана: сатрашлап, сәйлән менән сигеү.
Күргәҙмәлә 23 ҡатнашыусының эштәре (сигелгән пейзаждар, портреттар, натюрморттар) тәҡдим ителгән. Улар араһында яңы һәм элекке күргәҙмәләрҙә ҡатнашыусы ижади емештәр ҙә бар, тип хәбәр итте ойоштороусылар. Экспозицияны 25 ноябргә тиклем Ленин урамы, 56 адресы буйынса ҡарарға мөмкин.


text:
Баш ҡалала «Йәшлек-шоу 2015» фестиваленә ғаризалар ҡабул ителә башланы
ӨФӨ, 2015 йыл, 14 октябрь. /«Башинформ» мәғлүмәт агентлығы, Ләйлә Аралбаева/.
Өфөлә «Йәшлек-шоу 2015» республика йәштәр фестиваленә ғаризалар ҡабул ителә башланы. Йыр бәйгеһендә республика һәм башҡа төбәктәрҙән 16 йәштән 35 йәшкәсә башҡарыусылар ҡатнаша ала. Конкурсҡа быға тиклем яңғырамаған өр-яңы йыр тәҡдим ителергә тейеш.
Ойоштороусылар иң яҡшы ҡатнашыусыларҙы 8 ноябрҙә Өфөгә саҡыра. Финалға 12 кеше сыға. Уларҙың берәүһен тамашасылар һайлап ала. 27 ноябрҙә «Башҡортостан» дәүләт концерт залында «Йәшлек-шоу 2015» фестиваленең финалы һәм гала-концерты уҙа. «Йылдың иң яҡшы төркөмө», «Йылдың иң яҡшы башҡарыусыһы», «Йылдың иң яҡшы альбомы», «Йыл асышы», «Йылдың иң яҡшы видеоклибы», «Йылдың иң яҡшы музыкаль сараһы» номинациялары буйынса еңеүселәр билдәләнә.
Ғаризалар 5 ноябргә тиклем yeshlekshow2015@mail.ru электрон почтаһына ҡабул ителә.
«Йәшлек-шоу 2015» республика йәштәр фестивале Башҡортостанда 1992 йылдан уҙғарыла. Ике тиҫтәнән ашыу йыл арауығында фестиваль-конкурс бик күп яңы исемдәр асты, йәш башҡарыусылар өсөн стимул булды. Улар араһында «Аҡйондоҙ», «Бүреләр», «Арғымаҡ» төркөмдәре, Гөлдәр Ишҡыуатова, МС Баш, Рәил Өмөтбаев һәм башҡа артистар бар.